**Poročilo o dejavnostih Republike Slovenije na Zahodnem Balkanu v letu 2019 in o uresničevanju Smernic za delovanje Republike Slovenije do Zahodnega Balkana**

**KAZALO**

[I. Uvod 2](#_Toc29992105)

[II. Dejavnosti RS na Zahodnem Balkanu v letu 2019 - uresničevanje Smernic za delovanje RS do Zahodnega Balkana 2](#_Toc29992106)

[1. Krepitev političnega sodelovanja z državami Zahodnega Balkana 2](#_Toc29992107)

[1.1. Prizadevanja RS za reševanje odprtih vprašanj na področju nasledstva 3](#_Toc29992108)

[2. Spodbujanje medregionalnega sodelovanja in povezav držav in regije Zahodnega Balkana 6](#_Toc29992109)

[2.1. Makroregionalne pobude 7](#_Toc29992110)

[3. Podpora procesom približevanja Zahodnega Balkana EU, NATO in drugim mednarodnim organizacijam in sodelovanje na področju evropskih integracij 8](#_Toc29992111)

[4. Krepitev gospodarske prisotnosti na Zahodnem Balkanu 9](#_Toc29992112)

[4.1. Krepitev sodelovanja na področju financ 10](#_Toc29992113)

[4.2. Krepitev sodelovanja na področju gospodarskega razvoja in tehnologije ter turizma 14](#_Toc29992114)

[5. Razvojno sodelovanje z državami Zahodnega Balkana 15](#_Toc29992115)

[6. Krepitev sodelovanja na področju obrambe, varnosti in pravosodja (obramba, notranje zadeve, obvladovanje nesreč, pravosodje, javna uprava, varovanje tajnih podatkov) 18](#_Toc29992116)

[6.1. Krepitev sodelovanja na področju obrambe 18](#_Toc29992117)

[6.2. Krepitev sodelovanja na področju varstva pred nesrečami 21](#_Toc29992118)

[6.3. Krepitev sodelovanja na področju notranjih zadev 25](#_Toc29992119)

[6.4. Krepitev sodelovanja na področju pravosodja 27](#_Toc29992120)

[6.5. Krepitev sodelovanja na področju javne uprave in varovanja tajnih podatkov 29](#_Toc29992121)

[7. Okrepitev in razvoj prometnih in energetskih povezav ter krepitev sodelovanja na področju okolja in prostora 30](#_Toc29992122)

[7.1. Krepitev sodelovanja na področju infrastrukture 31](#_Toc29992123)

[7.2. Krepitev sodelovanja na področju okolja in prostora 32](#_Toc29992124)

[8. Krepitev sodelovanja na področju kmetijstva in zdravstva ter na področju dela, družine in socialnih zadev 34](#_Toc29992125)

[8.1. Krepitev sodelovanja na področju kmetijstva, gozdarstva in prehrane 34](#_Toc29992126)

[8.2. Krepitev sodelovanja na področju zdravstva 37](#_Toc29992127)

[8.3. Krepitev sodelovanja na področju dela, družine in socialnih zadev 39](#_Toc29992128)

[9. Spodbujanje sodelovanja na področju izobraževanja, mladine in športa 40](#_Toc29992129)

[10. Krepitev sodelovanja na področju znanosti in informacijske družbe 42](#_Toc29992130)

[11. Sodelovanje v kulturi in medkulturni dialog 43](#_Toc29992131)

[12. Krepitev in povezovanje slovenske manjšine 46](#_Toc29992132)

[13. Krepitev sodelovanja na področju statistike 47](#_Toc29992133)

[III. Delovanje koordinatorja in Koordinacijskega odbora za Zahodni Balkan 47](#_Toc29992134)

[1. Akcijski načrt za delovanje RS do Zahodnega Balkana 48](#_Toc29992135)

[2. Zasedanja Koordinacijskega odbora za Zahodni Balkan 48](#_Toc29992136)

[3. Pregled ključnih aktivnosti koordinatorja za Zahodni Balkan 48](#_Toc29992137)

# I. Uvod

Z namenom usklajenega delovanja Republike Slovenije (RS) na Zahodnem Balkanu je Vlada RS na 90. redni seji 8. 7. 2010 sprejela Smernice za delovanje RS do Zahodnega Balkana, na 105. redni seji 28. 10. 2010 pa je imenovala nacionalnega koordinatorja za Zahodni Balkan in člane Koordinacijskega odbora za Zahodni Balkan. Z omenjenima sklepoma je tudi določila, da Ministrstvo za zunanje zadeve letno poroča o uresničevanju smernic in da koordinator pripravlja letno poročilo o dejavnostih RS na Zahodnem Balkanu. Ker gre pri obeh poročilih za enako vsebino, v nadaljevanju podajamo enotno poročilo.

# II. Dejavnosti RS na Zahodnem Balkanu v letu 2019 - uresničevanje Smernic za delovanje RS do Zahodnega Balkana

Smernice za delovanje RS do Zahodnega Balkana so tudi v letu 2019 predstavljale strateško usmeritev za delovanje do regije, tako v procesu načrtovanja kot tudi izvajanja konkretnih aktivnosti. RS je v vseh segmentih svojega delovanja zasledovala cilj krepitve in poglobitve odnosov z državami Zahodnega Balkana, poglobitve regionalnega sodelovanja med njimi in podpore približevanju in vključevanju držav Zahodnega Balkana v Evro-atlantske povezave. S tem je ustvarjala podlago za učinkovito reševanje bilateralnih vprašanj in zastopanje nacionalnih interesov RS.

Vsi pristojni organi RS so delovali v skladu z načelnimi izhodišči Smernic za delovanje RS do Zahodnega Balkana, na osnovi katerih je bil pripravljen Akcijski načrt za delovanje RS do Zahodnega Balkana v letu 2019.

## Krepitev političnega sodelovanja z državami Zahodnega Balkana

RS je v letu 2019 nadaljevala s krepitvijo odnosov z državami Zahodnega Balkana. Na vseh ravneh je zasledovala cilje krepitve političnega dialoga, kot jih opredeljujejo Smernice, tudi v kontekstu spodbujanja vsestranskega sodelovanja med državami regije. Aktivnosti Slovenije so bile usmerjene k promociji dobrososedskih odnosov, k ustvarjanju podlage za učinkovito reševanje odprtih bilateralnih vprašanj in utrjevanju stabilnosti in varnosti v regiji ter ustvarjanju pogojev za socialni, gospodarski in trajnostni razvoj regije.

V kontekstu krepitve odnosov z državami Zahodnega Balkana so bili izvedeni številni bilateralni obiski.

Konec januarja je potekal uradni obisk predsednika RS Boruta Pahorja v Republiki Srbiji, spremljala ga je gospodarska delegacija. Junija je bila na povratnem uradnem obisku v RS predsednica Narodne skupščine Republike Srbije Maja Gojković. Konec avgusta je potekal prvi uradni obisk predsednika Vlade RS Marjana Šarca v Republiki Srbiji, v začetku decembra je sledil uradni obisk ministra za zunanje zadeve RS dr. Miroslava Cerarja v Republiki Srbiji. Obisk je bil tudi priprava na V. skupno srečanje vlad obeh držav, ki je potekalo decembra v Novem Sadu. Predsednik RS Borut Pahor se je novembra udeležil IV. Foruma mladih voditeljev regije v Novem Sadu, ob katerem se je srečal tudi s predsednikom Republike Srbije Aleksandrom Vučićem.

Dinamika stikov s Severno Makedonijo je bila zelo visoka. Januarja sta se, ob robu 49. Svetovnega gospodarskega foruma v Davosu, srečala predsednika vlad Marjan Šarec in Zoran Zaev. Februarja je bil na uradnem obisku v RS predsednik Sobranja Talat Xhaferi, ki je prisostvoval tudi izrednemu zasedanju Državnega zbora ob ratifikaciji Nato Pristopnega protokola. Marca je bil na delovnem obisku v RS podpredsednik Vlade Republike Severne Makedonije za evropske zadeve Bujar Osmani. Predsednik Vlade Republike Severne Makedonije Zoran Zaev je bil maja na uradnem obisku v RS, predsednik Republike Severne Makedonije Stevo Pendarovski pa julija. Ministra za zunanje zadeve sta se srečala decembra, ob robu ministrskega zasedanja Nato v Bruslju. Predsednik Vlade RS Marjan Šarec je bil oktobra na delovnem obisku v Skopju.

Januarja sta se, ob robu zasedanja 49. Svetovnega gospodarskega foruma v Davosu, srečala predsednik Vlade RS Marjan Šarec in predsednik Republike Kosovo Hashim Thaçi.

Februarja sta se, ob robu Münchenske varnostne konference, srečala predsednik RS Borut Pahor in predsednik Črne gore Milo Đukanović. Marca sta se, ob robu 16. konference predsednikov parlamentov Jadransko-jonske pobude v Budvi, srečala predsednik Državnega zbora mag. Dejan Židan in predsednik Skupščine Črne gore Ivan Brajović. Ponovno sta se srečala oktobra ob robu 141. zasedanja Skupščine Medparlamentarne unije v Beogradu. Maja se je na uradnem obisku v Črni gori mudil predsednik RS Borut Pahor, junija pa je bil na uradnem obisku v RS predsednik Skupščine Črne gore Ivan Brajović.

Predsednik RS Borut Pahor je bil marca na uradnem obisku v Republiki Albaniji. Minister za zunanje zadeve RS dr. Miroslav Cerar se je februarja, ob robu Münchenske varnostne konference, sestal z vršilcem dolžnosti ministra za zunanje zadeve Republike Albanije Gentom Cakajem.

V okviru dvostranskega sodelovanja na politični ravni z BiH je bil decembra izveden uradni obisk celotnega Predsedstva BiH v Sloveniji. Predsednik RS Borut Pahor se je s člani Predsedstva BiH srečal že aprila, ko se je udeležil Sarajevskega poslovnega foruma.

Z državami jugovzhodne Evrope so potekale tudi redne konzultacije na ravni državnih sekretarjev in generalnih direktorjev.

Blejskega strateškega foruma so se udeležili minister za zunanje zadeve Bosne in Hercegovine Igor Crnadak, minister za zunanje zadeve Črne gore Srđan Darmanović, minister za zunanje zadeve Republike Kosovo Behgjet Pacolli, minister za zunanje zadeve Republike Severne Makedonije Nikola Dimitrov in minister za zunanje zadeve Srbije Ivica Dačić. Minister za zunanje RS dr. Miroslav Cerar je imel z ministri bilateralna srečanja ob robu Blejskega strateškega foruma.

RS je tudi nadaljevala s proaktivno politiko pri vprašanjih v zvezi z Zahodnim Balkanom, povezanih z Evropsko unijo in Natom (več v 2. in 3. poglavju). RS je tudi v okviru različnih mednarodnih organizacij (Svet Evrope, OVSE, OZN idr.) podpirala politične procese in aktivnosti, z namenom promocije stabilnosti in napredka v reformnem procesu držav Zahodnega Balkana.

RS je na Zahodnem Balkanu prisotna tudi kot partner na področju mednarodnega razvojnega sodelovanja. Izvajanje aktivnosti na področju mednarodnega razvojnega sodelovanja je vključeno v 5. poglavje, v katerem Ministrstvo za zunanje zadeve kot nacionalni koordinator poroča za aktivnosti, ki jih financira iz sredstev Ministrstva za zunanje zadeve, in v okviru posameznih poglavij, kjer resorji poročajo o izvajanju oziroma (so)financiranju le-teh.

### Prizadevanja RS za reševanje odprtih vprašanj na področju nasledstva

Deklaracija o zunanji politiki RS in izvedbeni strateški dokument opredeljujeta uresničevanje Sporazuma o vprašanjih nasledstva (v nadaljevanju: Sporazum) kot eno izmed prioritetnih nalog slovenske zunanje politike na območju Zahodnega Balkana. Strategija zunanje politike RS poudarja, da sta za prihodnje bilateralne odnose z državami regije izrednega pomena dinamika in kakovost reševanja nasledstvenih vprašanj oziroma cilj dejanske in celovite uresničitve Sporazuma, saj gre pri tem za urejanje pomembnih medsebojnih pravnih razmerij in znatnih finančnih obveznosti po razpadu skupne države, pa tudi za politično odgovornost. RS bo pozorna na vse materialne in pravne vidike nasledstva ter z njim povezanih vprašanj, zlasti tistih, ki so pomembna za njene vitalne interese. Celovito reševanje vprašanja Ljubljanske banke v okviru nasledstva je ključno za odnose RS s Hrvaško.

Novembra je v Zagrebu potekalo 5. srečanje Stalnega skupnega odbora visokih predstavnikov za nasledstvo. Od zadnjega sestanka so minila štiri leta in v tem času so se zgodili nekateri pomembni premiki na področju nasledstva (implementacija sodbe v zadevi Ališić, razdelitev večjega dela premoženja diplomatsko-konzularnih predstavništev SFRJ). RS si je močno prizadevala, da bi prišlo do sklica tega srečanja, ki bi moral biti sklican že v prvi polovici leta 2016, saj so redni sestanki visokih predstavnikov za nasledstvo ključni za učinkovito implementacijo Sporazuma.

Pozitivno sporočilo srečanja je izražena pripravljenost vseh držav naslednic, da se sestanki Stalnega skupnega odbora in vseh štirih skupnih odborov po posameznih prilogah sklicujejo pogosteje (praviloma dvakrat letno) in da se na njih obravnavajo vsa odprta nasledstvena vprašanja. Čeprav samo srečanje ni prineslo večjega napredka pri razreševanju odprtih nasledstvenih vprašanj, je njegov sklic pomemben in koristen z vidika kontinuiranega dialoga, saj je ta nujni pogoj za zbližanje različnih stališč, ki na koncu lahko pripelje k za vse sprejemljivi rešitvi.

Velika večina nasledstvenih vprašanj zahteva multilateralno obravnavo, torej poenotenje različnih stališč, kar je v trenutni konstelaciji političnih odnosov med posameznimi državami naslednicami zahteven proces. Slovenija upoštevajoč konkretne okoliščine nadaljuje s svojo vlogo glavnega promotorja dosledne in učinkovite implementacije Sporazuma ter izpolnitve obveznosti v dobri veri. Na srečanju v Zagrebu je bilo dogovorjeno, da bo naslednji sestanek Stalnega skupnega odbora visokih predstavnikov za nasledstvo sklicala Severna Makedonija v prvi polovici junija 2020.

Poleg udeležbe na srečanju Stalnega skupnega odbora visokih predstavnikov za nasledstvo se je visoka predstavnica RS za nasledstvo februarja in septembra sestala na dvostranskih posvetovanjih z visokim predstavnikom Republike Srbije za nasledstvo, novembra pa tudi z visoko predstavnico Republike Hrvaške za nasledstvo. Visoka predstavnica RS za nasledstvo se je decembra 2019 kot članica delegacije udeležila tudi uradnega obiska ministra za zunanje zadeve dr. Cerarja v Republiki Srbiji in skupnega srečanja vlad RS in Republike Srbije v Novem Sadu. Na srečanju slovenske in srbske vlade decembra je bila sprejeta skupna izjava obeh vlad za področje nasledstva, s katero sta med drugim izrazili željo, da z aktivnim delovanjem pri iskanju rešitev za odprta vprašanja prispevata k učinkovitemu izvrševanju Sporazuma o vprašanjih nasledstva, kakor tudi da se doseženi dogovori redno izvajajo.

RS je v skladu z dogovorom na prvem sestanku Skupnega odbora držav naslednic za Prilogo A novembra 2018 v Beogradu, sklicala drugi sestanek, ki bo 3. 3. 2020 na Gradu Strmol. Na zasedanju bodo predstavniki držav govorili o premični kulturni dediščini, ki je posebnega pomena za posamezne države in predstavili aktivnosti držav v zvezi s posebnimi sporazumi o premičnem vojaškem premoženju.

Z ustanovitvijo in aktivnim delom bilateralne skupine strokovnjakov RS in Srbije je bil dosežen napredek na področju kulturne dediščine. RS je tako Srbiji že posredovala svoje ugotovitve glede seznama Titovih avtomobilov in lokomotive. Pričakujemo, da bo tudi Srbija v kratkem posredovala ugotovitve glede seznama 313 predmetov kulturne dediščine. Z intenzivnim delom na tem področju bi do sredine leta 2020 obe vladi lahko seznanili s končnim poročilom o delu obeh delovnih skupin.

Ponovno je bil zabeležen napredek na področju delitve diplomatskega premoženja nekdanje SFRJ. Države naslednice so izvedle vrsto konkretnih aktivnosti za skupno prodajo petih diplomatskih nepremičnin nekdanje SFRJ v New Yorku, Bonnu, Bernu in Tokiu. Prodani sta bili nepremičnini v Tokiu in Bonnu, RS je iz tega naslova skupaj pripadlo več kot 2,6 milijona evrov. Države so se dogovorile za razdelitev nekaterih diplomatskih nepremičnin, RS je bilo dodeljeno veleposlaništvo nekdanje SFRJ v Georgetownu, ki ga je že tudi prevzela. Nadaljevali so se pogovori o načinu sukcesije velikih diplomatskih kompleksov v Brasilii, Moskvi in New Delhiju. Pooblaščeni predstavniki držav naslednic so se na 19. zasedanju Skupnega odbora julija v Beogradu in neformalnem sestanku decembra v Zagrebu dogovorili, da bodo pogovore o sukcesiji še preostalega premoženja nadaljevali na 20. zasedanju Skupnega odbora, ki bo predvidoma februarja 2020 v Sarajevu.

22. in 23. sestanka Odbora za razdelitev finančnih sredstev in obveznosti nekdanje SFRJ po Prilogi C Sporazuma o vprašanjih nasledstva (odbor po Prilogi C SVN) se je udeležila tudi delegacija iz Slovenije pod vodstvom pooblaščene predstavnice RS v odboru po Prilogi C SVN. Obravnavana so bila nekatera odprta vprašanja, glede katerih pa države naslednice tudi tokrat niso dosegle končnega dogovora. Odprtih ostaja tako še kar nekaj zadev iz Priloge C SVN. Nekatere so bolj kompleksne in bodo zahtevale več časa, nekatere pa so lahko z nekaj dobre volje dokaj hitro rešljive. Med slednje spada razdelitev dolga nekdanje SFRJ do OZN. Sekretariat OZN je leta 2018 državam naslednicam poslal pisni predlog razdelitve obveznosti nekdanje SFRJ do OZN. Predlog je obravnavala in ga potrdila Vlada RS. RS si bo tudi v bodoče prizadevala, da omenjeni predlog Sekretariata OZN potrdijo in implementirajo vse države naslednice, saj je skrajni čas, da se to vprašanje zapre. Med bolj kompleksne zadeve spada vprašanje dolga nekdanje SFRJ do nekdanje ČSFR, glede katerega so imele Bosna in Hercegovina, Hrvaška, Severna Makedonija in RS skupen sestanek s Češko republiko in Slovaško republiko. Nerešena pa še vedno ostaja tudi razdelitev sredstev pri mešanih bankah, kjer so se sicer novembra pooblaščeni predstavniki držav naslednic v odboru po Prilogi C SVN ob robu sestanka Stalnega skupnega odbora visokih predstavnikov za nasledstvo dogovorili o razdelitvi sredstev nekdanje Narodne banke Jugoslavije (NBJ) pri Adria Bank, ki je bila ena od mešanih bank. Pomembno vprašanje, ki tudi ostaja nerešeno, je dostop do arhivov NBJ.

Na področju nasledstva arhivov so slovenski arhivski strokovnjaki sestavili seznam arhivskih gradiv, ki v skladu s Sporazumom na osnovi načela provenience pripadajo RS, nahajajo pa se v nekdanjih zveznih arhivih v Srbiji. Zahtevek s seznamom je bil decembra 2017 formalno predan Srbiji. Nadaljevala so se prizadevanja za izročitev navedenega gradiva in prost ter neoviran dostop do vseh nekdanjih zveznih arhivov.

Nadaljevalo se je delo pri pripravi projekta digitalizacije skupnih arhivov SFRJ. V zvezi s tem so bile opravljene prve poizvedbe glede možnosti pridobitve finančnih sredstev iz mednarodnih virov, opravljeni so bili tudi nekateri pogovori glede zagotovitve sredstev iz naslova razvoje pomoči posameznim državam naslednicam, ki so prejemnice mednarodne razvojne pomoči. Na sestanku visokih predstavnikov za nasledstvo novembra v Zagrebu so na pobudo RS vse države naslednice podprle izvedbo projekta digitalizacije in se zavzele za aktivni pristop pri zagotovitvi potrebnih finančnih sredstev.

V letu 2019 se je praktično zaključila implementacija sodbe Evropskega sodišča za človekove pravice (ESČP) v zadevi Ališić v skladu z Zakonom o načinu izvršitve sodbe ESČP v zadevi številka 60642/08 (Uradni list RS, št. 48/15), saj je bilo obravnavano že več kot 99% vlog varčevalcev zagrebške in sarajevske podružnice Ljubljanske banke.

Sklad RS za nasledstvo, javni sklad (v nadaljevanju: Sklad), je do izteka roka za vlaganje zahtev za verifikacijo prejel preko 38.500 zahtev za verifikacijo, od katerih se jih nekaj več kot polovica nanaša na LB Glavno podružnico Zagreb, preostanek pa na nekdanjo podružnico Sarajevo. Do konca leta je Sklad RS za nasledstvo varčevalcem LB Glavne podružnice Zagreb izplačal 165 milijonov EUR, varčevalcem LB Glavne podružnice Sarajevo pa 136,2 milijonov EUR, skupaj torej 301,2 milijona EUR. Poplačanih je bilo 34.116 upravičencev. Do konca leta je bilo zavrnjenih preko 2.850 zahtev za verifikacijo, večinoma (2.700 vlog), ker se nanašajo na prenose starih deviznih vlog na privatizacijske račune pri Agenciji za privatizacijo Federacije BIH. Zaradi neizpolnjevanja pogojev ali zaradi zamude roka je bilo do konca leta zavrženih preko 2.950 vlog, izdanih je bilo tudi 195 sklepov o ustavitvi postopka.

V skladu z dogovorom med ministroma za finance iz leta 2017 za izpolnitev enega od pogojev, ki ga je Srbija v svojem zakonu, s katerim je omogočila poplačilo državljanom drugih nekdanjih republik SFRJ, ki so imeli svoje devizne vloge vložene v srbskih bankah ali njihovih podružnicah, ter državljanom Republike Srbije, ki so imeli svoje devizne vloge vložene v podružnicah srbskih bank na ozemlju drugih nekdanjih republik SFRJ, določila tem osebam za njihovo poplačilo, je RS v letu 2019 izdala dokumente z dogovorjeno vsebino (potrdila) približno 20 osebam.

Poglavitno nerešeno vprašanje na področju finančnih sredstev in obveznosti še vedno ostaja razdelitev jamstev nekdanje SFRJ ali NBJ za devizne vloge pri komercialnih bankah na območju nekdanje SFRJ. Kljub pozivom RS k nadaljevanju pogajanj za razdelitev jamstev za devizne vloge v letu 2018 in 2019, leto 2019 ni prineslo napredka na tem področju.

V sklop zahtevnih nasledstvenih vprašanj spada tudi problematika sodnih postopkov proti Ljubljanski banki d.d. (LB) in Novi Ljubljanski banki d.d. (NLB) na Hrvaškem zaradi t. im. prenesenih deviznih vlog. Memorandum v Mokricah je bil podpisan s ciljem, da se tožbe proti LB in NLB v zvezi s prenesenimi vlogami na Hrvaškem ustavijo in da se to vprašanje reši v okviru Sporazuma o vprašanjih nasledstva. Sodni postopki na Hrvaškem se kljub temu nadaljujejo, nekateri pa so že pravnomočno zaključeni v škodo LB oziroma NLB. Vprašanje odgovornosti za poplačilo prenesenih deviznih vlog, čeprav v manjšem obsegu, ostaja odprto tudi v odnosu do Bosne in Hercegovine. RS je nadaljevala z opozarjanjem na protipravnost teka omenjenih postopkov na Hrvaškem in obveznost vseh držav naslednic, da nadaljujejo in uspešno zaključijo pogajanja o razdelitvi jamstev za devizne vloge v Baslu ter v tem okviru rešijo tudi vprašanje odgovornosti za poplačilo deviznih vlog, tako prenesenih kot neprenesenih.

Po drugi strani hrvaška sodišča, vključno z ustavnim sodiščem, LB onemogočajo izterjavo terjatev do hrvaških podjetij. Zato je RS 15. 9. 2016 vložila na ESČP meddržavno tožbo proti Republiki Hrvaški. Junija je pred velikem senatom ESČP potekala ustna obravnava o dopustnosti meddržavne tožbe. Ustna obravnava je pomemben procesni korak v postopku meddržavne tožbe, saj je RS prvič imela priložnost, da je sodišču neposredno predstavila svoje argumente in dokaze, s katerimi utemeljuje kršitve, storjene v škodo LB v postopkih pred hrvaškimi sodišči.

RS je nadaljevala s prizadevanji za rešitev težav slovenskih podjetij, ki v Srbiji na sodiščih vodijo postopke za vrnitev premoženja na podlagi Priloge G. Oktobra je visoka predstavnica RS za nasledstvo srbskemu visokemu predstavniku za nasledstvo pisno potrdila, da se Priloga G v RS neposredno uporablja in da imajo srbska podjetja zagotovljeno lastninsko in druge stvarne pravice na premičninah in nepremičninah in ponovno izrazila pričakovanje, da bodo na enak način obravnavana tudi slovenska podjetja v sodnih postopkih v Srbiji. Pismu je priložena obširna dokumentacija z upravno in sodno prakso, ki potrjuje obstoj vzajemnosti in neposredne uporabe Priloge G v RS.

## Spodbujanje medregionalnega sodelovanja in povezav držav in regije Zahodnega Balkana

RS je aktivno delovala in se udeleževala dogodkov na področju regionalnega sodelovanja v okviru Brdo-Brijuni procesa, Berlinskega procesa, Srednjeevropske pobude, Jadransko-jonske pobude in Regionalnega sveta za sodelovanje. V pobudah je s svojimi aktivnostmi krepila vladno, parlamentarno in poslovno dimenzijo, kar se odraža v številnih uspešnih kulturnih, znanstvenih in poslovnih projektih.

Predsednik RS Borut Pahor in predsednica Republike Hrvaške Kolinda Grabar-Kitarović sta skupaj s predsednikom Republike Albanije Ilirjem Meto gostila srečanje voditeljev Brdo Brijuni procesa, ki je potekalo maja v Tirani. Posebna gosta sta bila visoka predstavnica EU za zunanje zadeve in varnostno politiko Federica Mogherini in predsednik Poljske Andrzej Duda. Namen srečanja je bila potrditev in okrepitev zavzetosti držav in EU za nadaljevanje procesa širitve EU, ob tem pa utrditev zaupanja ter zavezanost k stabilnosti in spravi v regiji.

Poljska je julija v Poznanju gostila šesti Vrh Berlinskega procesa. Vrha so se udeležili predsednik Vlade RS Marjan Šarec ter minister za zunanje zadeve RS dr. Miroslav Cerar in minister za notranje zadeve Boštjan Poklukar. Fokus srečanja je bil usmerjen na področje povezljivosti, mladih in podjetništva ter na večletni načrt za regionalno gospodarsko območje.

Zaključnega ministrskega srečanja držav članic Jadransko-jonske pobude v organizaciji predsedujoče Črne gore maja se je udeležil državni sekretar v Ministrstvu za zunanje zadeve RS Dobran Božič. RS je izrazila posebno podporo Regionalnemu svetu za sodelovanje in novoimenovani generalni sekretarki Majlindi Bregu ter novoimenovanemu generalnemu sekretarju Srednjeevropske pobude Robertu Antonioneju, ki je februarja z delegacijo obiskal RS. Antonioneja sta sprejela predsednik Državnega zbora mag. Dejan Židan in minister za zunanje zadeve RS dr. Miroslav Cerar, srečal pa se je tudi z državnimi sekretarji. Predsedujoča Srednjeevropski pobudi Italija je junija v Trstu gostila ministrsko zasedanje držav članic, ki se ga je udeležil minister za zunanje zadeve RS dr. Miroslav Cerar, udeležil pa se je tudi Vrha Srednjeevropske pobude, ki ga je Italija decembra organizirala v Rimu. Predsednik RS Borut Pahor se je julija udeležil vrha SEECP v Sarajevu, ministrskega zasedanja udeleženk SEECP, ki je potekalo dan prej, pa se je udeležil državni sekretar v Ministrstvu za zunanje zadeve RS Dobran Božič.

Poleg navedenih regionalnih srečanj so potekali tudi drugi dogodki v zvezi z jugovzhodno Evropo. Predsednik Vlade RS Marjan Šarec se je aprila udeležil srečanja na temo Zahodnega Balkana v Berlinu, ki sta ga gostila nemška kanclerka Angela Merkel in francoski predsednik Emmanuel Macron. Na srečanju so bila izmenjana stališča o političnih razmerah na Zahodnem Balkanu, pri čemer je bila razprava osredotočena na normalizacijo odnosov med Beogradom in Prištino. Predsednik RS Borut Pahor se je na vabilo predsednika Češke republike Miloša Zemana oktobra udeležil Vrha predsednikov držav V4 (Slovaške, Češke, Poljske, Madžarske), RS in Republike Srbije, ki je potekal na Češkem. Namen srečanja je bil posredovati jasno sporočilo o podpori politiki odprtih vrat EU in vključitvi držav Zahodnega Balkana v evropske strukture. Svetovni gospodarski forum je novembra v Ženevi organiziral srečanje na visoki ravni Strateškega dialoga o Zahodnem Balkanu, ki se ga je udeležil predsednik Vlade RS Marjan Šarec. Cilj srečanja je bila neformalna, poglobljena razprava voditeljev držav Zahodnega Balkana s ključnimi partnerji glede podpore EU napredku držav regije ter politične in gospodarske prihodnosti regije v obdobju četrte industrijske revolucije.

### 2.1. Makroregionalne pobude

RS je v aktivno sodelovala v makroregionalnih strategijah EU; Strategiji EU za Podonavje (EUSDR), ki jo je Evropski svet sprejel junija 2011, Strategiji EU za Jadransko-jonsko makroregijo (EUSAIR), ki jo je Evropski svet sprejel oktobra 2014, in Strategiji EU za Alpsko regijo, ki jo je Evropski svet sprejel junija 2016.

Svoje interese je RS udejanjila z vodenjem področij in vodilno vlogo pri usklajevanju stališč med državami in regijami, in sicer na področju mednarodnih prometnih tokov in razvoju teh v Podonavju, na področju institucionalne krepitve in sodelovanja, predvsem z državami Zahodnega Balkana, pri izkoriščanju potenciala morja z zaledjem v Jadransko-jonski regiji, v ekološki povezanosti alpskega prostora ter pri podpori in usmerjanju aktivnosti izvajanja EUSAIR. RS je bila aktivna tudi v okviru visokih predstavnikov EU (EU High Level Group), na katerem je predstavila aktivnosti na področju komuniciranja makro regionalnih strategij. V zadnjem poročilu EK o izvajanju EU MRS (januar 2019) je Slovenija izpostavljena kot primer najboljše prakse na področju komuniciranja v okviru vseh štirih EU makro regionalnih strategij.

RS je bila zelo aktivna v okviru Strategije EU za Jadransko-jonsko makro regijo, ki zajema vse države Zahodnega Balkana; od 2019 dalje je tudi Severna Makedonija polnopravna članica EUSAIR. RS skupaj z BIH vodi koordinacijo okoljskega stebra. Maja je Črna Gora gostila četrti letni forum Strategije EUSAIR in ministrsko zasedanje Sveta Jadransko jonske pobude in EUSAIR. Gre za prvi primer, ko je država nečlanica predsedovala EU pobudi in pri tem delovala povsem enakopravno kot države članice EU. Uspešno delovanje držav nečlanic EU je v veliki meri rezultat izjemno kvalitetne podpore sistemu upravljanja in izvajanja, ki jo nudi RS, Služba Vlade RS za razvoj in evropsko kohezijsko politiko kot vodilni partner projekta Facility Point, kar se nadaljuje tekom trenutnega predsedovanja EUSAIR s strani Srbije.

Junija je RS postala članica Tria predsedovanja EUSAIR, skupaj s Črno Goro in Srbijo; 2020 se bo namesto Črne Gore priključila Albanija. Tako bo RS kar tri leta edina država članica EU v okviru Tria predsedstva EUSAIR, kar ji nalaga posebno odgovornost, pa tudi priložnost za povečano aktivnost na Zahodnem Balkanu. Projekt priprave Zelenega načrta za Zahodni Balkan je ena izmed njih. Priprava le te bi bila lahko sprožena in koordinirana s strani RS za časa njenega predsedovanja EUSAIR.

## Podpora procesom približevanja Zahodnega Balkana EU, NATO in drugim mednarodnim organizacijam in sodelovanje na področju evropskih integracij

RS je nadaljevala aktivno politiko podpore širitvenemu procesu Evropske unije. V sodelovanju z Državnim zborom je Ministrstvo za zunanje zadeve skrbelo za obravnavo novih pogajalskih poglavij za Srbijo in Črno goro. RS je v Bruslju aktivno delovala pri zagotavljanju napredka držav regije v pristopnem procesu in bila aktivna pri usklajevanju širitvenih sklepov Sveta za splošne zadeve, ki vključujejo tudi referenco na vprašanja nasledstva.

Na zasedanjih Evropskega sveta države članice EU v letu 2019 niso dosegle soglasja oz. sprejele odločitve o začetku pristopnih pogajanj s Severno Makedonijo in Albanijo. RS je bila junija v skupini 13 držav članic EU, ki so sprejele skupno izjavo o zavezanosti EU k vključevanju Zahodnega Balkana v evropske povezave. RS je bila tudi pobudnica in sopodpisnica skupnega pisma 15 zunanjih ministrov držav članic EU, ki je bilo novembra poslano predsedniku Evropske komisije Junckerju. Pismo je bilo pripravljeno v podporo nadaljevanju širitvenega procesa, s ciljem polnopravnega članstva držav regije v EU. Cilj podpisnic je doseganje konsenza o odprtju pristopnih pogajanj s Severno Makedonijo in Albanijo do marca 2020. RS, Avstrija, Italija in Poljska so dodatno k temu pismu pripravile svoj predlog reforme širitvenega procesa, ki so se mu pridružile Estonija, Češka, Litva, Latvija in Malta. V Ljubljani je novembra potekal 27. sestanek Talinske skupine držav članic EU podpornic širitve EU v organizaciji Ministrstva za zunanje zadeve RS; razprava je bila osredotočena na prihodnost širitvenega procesa.

RS je bila aktivna tudi v okviru projektov, ki se financirajo iz sredstev Evropske unije. Slovenska državna uprava je bila vključena v izvajanje petih projektov tesnega medinstitucionalnega sodelovanja v Bosni in Hercegovini, Severni Makedoniji in Srbiji v skupni vrednosti 5,2 milijonov EUR. Slovenski javni uslužbenci so državam Zahodnega Balkana in evropske soseščine nudili tudi kratkoročno pomoč, ki jo je v državah prejemnicah pomoči organizirala in financirala Evropska unija v okviru TAIEX programa.

Pri usklajevanju besedila novega zakonodajnega predloga, ki vzpostavlja predpristopno pomoč državam Zahodnega Balkana in Turčiji v obdobju 2021-2027 (IPA III), je RS izpostavljala vprašanje nacionalnih ovojnic in opozarjala na potrebo po predvidljivosti pomoči in pravični delitvi sredstev. Na pobudo RS so bile v besedilo uredbe dodane določbe, ki vzpostavljajo načelo pravične delitve sredstev med državami, s katerim je doseženo ravnovesje med spodbujanjem uspešnosti ter zagotavljanjem pravičnega deleža pomoči in njene predvidljivosti za upravičenke.

Odločna podpora Natovi politiki odprtih vrat je bila osrednje vodilo slovenskega delovanja v odnosu do Zahodnega Balkana v okviru Severnoatlantskega zavezništva. Potem ko je RS v minulih letih odigrala pomembno vlogo pri povabilu za članstvo in pristopnih pogovorih Črne gore z Natom, je na podlagi omejenih izkušenj tovrstno pomoč nudila Severni Makedoniji. Poleg podpore v bilateralnem in multilateralnem kontekstu je RS, preko svojega veleposlaništva v Skopju, za obdobje 2019-20 prevzela vlogo Natovega kontaktnega veleposlaništva (CPE). V letu 2019 je s častnikom Slovenske vojske vodila Natovo povezovalno pisarno (NLO), ob koncu leta pa je omenjene aktivnosti še okrepila z napotitvijo obrambnega svetovalca v Skopje.

Stabilnost regija ostaja strateškega pomena za stabilnost evroatlantskega prostora in s tem tudi RS. V tem kontekstu ostaja Natova politika odprtih vrat ostaja najuspešnejše orodje širjenja stabilnosti. RS si zato v okviru Nata prizadeva, da problematika Zahodnega Balkana ostaja visoko na zavezniški agendi ter obenem tudi aktivno prispeva k naslavljanju aktualnih tozadevnih vprašanj. RS je bila v regiji prisotna na Kosovu (KFOR, EULEX), v Severni Makedoniji (Natova pisarna), v Bosni in Hercegovini (ALTHEA, Nato HQ Sarajevo) in v Srbiji (Natova pisarna) s skupno okoli 270 pripadniki Slovenske vojske in Slovenske policije.

RS je aktivno podpirala države Zahodnega Balkana tudi v drugih mednarodnih organizacijah. RS je tako med drugim aktivno sodelovala v skupini prijateljev Programa OECD za Jugovzhodno Evropo - v 2019 je skupini predsedovala slovenska stalna predstavnica pri OECD.

## Krepitev gospodarske prisotnosti na Zahodnem Balkanu

Ministrstvo za zunanje zadeve (Direktorat za gospodarsko in javno diplomacijo) je na trgih držav Zahodnega Balkana, ki so skupno za RS drugi najpomembnejši gospodarski partner za trgi EU, delovalo na področju spodbujanja gospodarskega sodelovanja na več načinov.

Nadaljevala se je podpora projektom in aktivnostim diplomatsko-konzularnih predstavništev (DKP) s pomočjo sredstev projektnega gospodarskega sklada (PGS). PGS so sredstva v okviru proračuna MZZ za dejavnost gospodarske diplomacije v obliki projektov ali gospodarsko-promocijskih dogodkov v organizaciji ali so-organizaciji posameznih DKP. Projekti se večinoma izvajajo kot:

* predstavitve slovenskih podjetij tujih podjetjem, združenjem, mednarodnim organizacijam in drugim potencialnim partnerjem,
* poslovne konference ter podobne predstavitve slovenskega gospodarskega okolja in možnosti za tuje neposredne investicije v Sloveniji potencialnim tujim investitorjem,
* družabni dogodki z udeležbo gospodarskih subjektov obeh strani, namenjeni mreženju.

Namen organiziranja takšnih dogodkov, ki jih slovenska podjetja v lastni organizaciji ne bi mogla izpeljati s primerljivo uspešnostjo, je pomoč zainteresiranim slovenskim podjetjem pri predstavitvah in vzpostavljanju novih stikov s potencialnimi poslovnimi partnerji, oz. internacionalizacija poslovanja nasploh.

Izvedenih je bilo skupno 96 projektov, od tega v državah Zahodnega Balkana 15 projektov, ki so bili sofinancirani iz projektnega gospodarskega sklada.

RS ima v regiji 4 ekonomske svetovalce in 2 lokalno zaposlena asistenta, ki so tudi v letu 2019 v okviru svojih pristojnosti nudili pomoč številnim slovenskih podjetjem pri realizaciji njihovih poslovnih priložnosti, navezovanju stikov, organizaciji poslovnih dogodkov in reševanju nastalih problemov.

Na trgih Zahodnega Balkana so prisotna praktično vsa največja slovenska podjetja, v zadnjem času pa na tržišče intenzivneje vstopajo tudi mikro, mala in srednje velika podjetja, ki se osredotočajo na tržne niše in zaradi konkurence iščejo nove priložnosti za internacionalizacijo svoje proizvodnje. Tako se glede na veliko prisotnost slovenskega gospodarstva, le-to posledično tudi lahko sooča z različnimi težavami in ovirami pri svojem poslovanju na teh trgih, občasno tudi zaradi lastne nepripravljenosti. Število zaznanih težav se sicer počasi zmanjšuje oz. je zaznati večji interes za reševanje posameznih problemov na strani držav kandidatk v postopkih za članstvo v Evropski uniji.

Aktivnosti s področja gospodarskega sodelovanja so potekale tudi ob bilateralnih obiskih:

* V okviru uradnega obiska Predsednika RS Boruta Pahorja januarja v Republiki Srbiji je v Beogradu potekal Srbsko-slovenski poslovni forum, ki se ga je udeležilo okoli 600 udeležencev, med njimi predstavniki okoli 100 slovenskih podjetij (bolj podrobno v točki 4.2).
* Ob uradnem obisku predsednika vlade Severne Makedonije Zaeva v Sloveniji maja je potekal sestanek s slovenskimi podjetji, ki so intenzivno prisotna na makedonskem tržišču ob prisotnosti ministra za gospodarski razvoj in tehnologijo Počivalška in podpredsednika vlade Severne Makedonije Angjuševa. V organizaciji Gospodarske zbornice Slovenije pa je potekal poslovni forum z udeležbo predsednikov vlad.
* Ob robu uradnega obiska ministra za zunanje zadeve dr. Cerarja decembra v Srbiji je bil organiziran sestanek predstavnikov slovenskih podjetij z ministrom dr. Cerarjem.
* Ob uradnem obisku predsednika vlade RS Marjana Šarca v Srbiji decembra so bila organizirana srečanja B2G zainteresiranih slovenskih in srbskih podjetij z najvišjimi predstavniki slovenske oziroma srbske veje izvršne oblasti.

13. 9. 2019 je potekal 9. dan gospodarske diplomacije na Mednarodnem obrtnem sejmu (MOS) v Celju.Dan gospodarske diplomacije so odprli minister za zunanje zadeve RS dr. Cerar, minister za gospodarski razvoj in tehnologijo RS Počivalšek ter članica Upravnega odbora Celjskega sejma Ermenc Pangerl. Dogodka so se udeležili tudi veleposlaniki in ekonomski svetovalci drugih držav, akreditirani v RS ter predstavniki slovenskih podjetij, Dogodek ponuja priložnost za prikaz prihodnjih aktivnosti ter razpravo o posameznih vidikih internacionalizacije slovenskega gospodarstva in umeščenosti gospodarske diplomacije. Na dogodku so sodelovali predstavniki inštitucij, s katerimi gospodarska diplomacija sodeluje v okviru internacionalizacije slovenskega gospodarstva med njimi predstavnik GZS, SPIRIT in Slovenski podjetniški sklad. Črna gora je bila država partnerica 52. MOS v Celju (10.-15. 9. 2019).

Potekali so trije dogodki imenovani Business to Diplomacy – B2D, kjer so bila tujim veleposlanikom akreditiranim v RS predstavljena slovenska inovativna in izvozno orientirana podjetja (TPV d.o.o. iz Novega mesta, Alpina d.o.o., UMAR), s ciljem pomoči pri njihovi internacionalizaciji. Dogodkov so se udeležili tudi vodje in predstavniki tujih diplomatskih predstavništev iz držav Zahodnega Balkana, akreditiranih v RS.

### 4.1. Krepitev sodelovanja na področju financ

Z vsemi državami Zahodnega Balkana ima Slovenija uveljavljen sporazum o upravnem sodelovanju v carinskih zadevah. Finančna uprava Republike Slovenije (v nadaljevanju: FURS) ima z vsemi državami dobre odnose in razvito sodelovanje.

**Program Customs 2020**

Na FURS so bili izvedeni trije delovni obiski za predstavnike carinskih administracij Zahodnega Balkana, in sicer dva obiska za predstavnike Črne gore s področja prepovedi in omejitev ter upravljanja programa Carina 2020 in en obisk za predstavnike Bosne in Hercegovine na temo upravljanja s tveganji.

**Program Fiscalis**

FURS je gostila dvodnevni delovni obisk za predstavnike Črne gore na temo upravljanja z davčnim dolgom.

**Bilateralna tehnična pomoč**

FURS je gostila dva obiska z davčnega področja na temo nepremičninskega davka za Severno Makedonijo.

FURS je sodelovala tudi pri izvedbi obiska v okviru projekta tesnega medinstitucionalnega sodelovanja »Podpora boju zoper pranje denarja«, ki ga v Bosni in Hercegovini izvaja slovenska policija v sodelovanju z Avstrijo. Obisk je potekal na temo nadzora pri igrah na srečo.

**Konvencije o izogibanju dvojnega obdavčevanja dohodka in premoženja**

RS ima z vsemi državami Zahodnega Balkana sklenjeno Konvencijo o izogibanju dvojnega obdavčevanja v zvezi z davki od dohodka in premoženja (v nadaljnjem besedilu: KIDO).

RS je junija 2017 podpisala Večstransko konvencijo o izvajanju z mednarodnimi davčnimi sporazumi povezanih ukrepov za preprečevanje zmanjševanja davčne osnove in preusmerjanja dobička. Omenjena konvencija bo vplivala na veljavne dvostranske sporazume o izogibanju dvojnega obdavčevanja, ki bodo zajeti z njo, tako da jih bo prilagodila oziroma preoblikovala. Konvencijo je do danes podpisalo že 90 jurisdikcij, med njimi leta 2017 tudi Hrvaška in Srbija, v letu 2019 pa sta konvencijo podpisali še Albanija in Bosna in Hercegovina. RS je konvencijo že ratificirala in listino o ratifikaciji marca 2018 deponirala pri depozitarju (OECD) kot peta jurisdikcija. S tem je sprožila njeno uveljavitev. Srbija je svojo listino o ratifikaciji konvencije deponirala pri OECD junija 2018. Z večstransko konvencijo je bila tako v letu 2019 že prilagojena oziroma preoblikovana dvostranska Konvencija med Vlado Republike Slovenije in Svetom ministrov Srbije in Črne gore o izogibanju dvojnega obdavčevanja v zvezi z davki od dohodka in premoženja, ki se uporablja v razmerju med Republiko Slovenijo in Republiko Srbijo. Albanija in Bosna in Hercegovina konvencije še nista ratificirali.

V razmerju med RS in Črno goro se uporablja Konvencija med Vlado RS in Svetom ministrov Srbije in Črne gore o izogibanju dvojnega obdavčevanja v zvezi z davki od dohodka in premoženja. V zvezi s podanim predlogom Črne gore za sklenitev novega sporazuma o izogibanju dvojnega obdavčevanja dohodka in premoženja je Ministrstvo za zunanje zadeve julija 2018 Veleposlaništvu Črne gore poslalo osnutek sporazuma, ki ga RS uporablja pri pogajanjih, in zaprosilo za čim prejšnji predlog črnogorske strani glede datuma in kraja prvega kroga pogajanj. Odgovora črnogorske strani še nismo prejeli.

**Urad RS za preprečevanje pranja denarja (UPPD)** lahko na podlagi določb Zakona o preprečevanju pranja denarja in financiranja terorizma (ZPPDFT-1, Uradni list RS, št. 68/16) izmenjuje podatke s sorodnimi tujimi organi z namenom odkrivanja in preprečevanja pranja denarja, predhodnih kaznivih dejanj in financiranja terorizma in sicer v zadevah, ki vzbudijo sum storitve omenjenih kaznivih dejanj.

Na tej podlagi UPPD izmenjuje informacije s sorodnimi organi držav Zahodnega Balkana, poleg tega pa sodeluje še v naslednjih projektih:

1. Projektu bilateralne tehnične pomoči Severni Makedoniji (že od leta 2013) in sicer na podlagi medvladnega sporazuma. Na letni ravni sta tako običajno predvidena dva delovna obiska predstavnikov UPPD v Skopju, kjer se sestanejo s predstavniki urada in ostalih pristojnih inštitucij. Nudijo jim pomoč pri implementaciji mednarodne zakonodaje s področja preprečevanja pranja denarja in financiranja terorizma v nacionalno zakonodajo; izmenjajo izkušnje v zvezi z izvedbo projekta Nacionalne ocene tveganja za pranje denarja in financiranje terorizma; svetujejo pri pripravi pristojnih inštitucij in organov Severne Makedonije na ocenjevanje Odbora strokovnjakov Sveta Evrope za ocenjevanje učinkovitosti ukrepov preprečevanja pranja denarja in financiranja terorizma; obravnavajo konkretne primere, kjer se pojavi sum storitve omenjenih kaznivih dejanj, itd. Prvi delovni obisk predstavnikov UPPD v Skopju v okviru tega projekta je potekal marca, drugi pa septembra. Projekt se je pokazal kot izjemno koristen, zaradi česar je UPPD že prejel pobudo urada Severne Makedonije, pristojnega za preprečevanje pranja denarja in financiranja terorizma za nadaljevanje projekta, ki je bila nemudoma posredovana na Ministrstvo za zunanje zadeve RS.
2. Projektu tesnega medinstitucionalnega sodelovanja IPA BIH »Podpora boju zoper pranja denarja« (katerega nosilec v RS je Policija, UPPD je podizvajalec). V tem projektu sodelujejo predstavniki pristojnih inštitucij oziroma organov Avstrije in RS. Projekt ima deset komponent, ki zajemajo različna področja (pravno podlago preprečevanja pranja denarja in financiranja terorizma, boj proti organiziranemu kriminalu, vzpostavljanje Registra bančnih računov fizičnih oseb v BIH, zaseg in zaplembo, mednarodno sodelovanje, preventivo in nadzor, informacijsko podporo, projekt Nacionalne ocene tveganja itd.). Predstavnik UPPD je v tem projektu srednjeročni strokovnjak, medtem ko sta predstavnici UPPD vodji dveh komponent. Poleg tega tudi ostali uslužbenci UPPD aktivno sodelujejo pri vseh ostalih komponentah (skupaj s predstavniki Policije) ter v skladu z načrtom projekta IPA BIH.

V povezavi s Twinning projektom IPA BIH »Podpora boju zoper pranja denarja« je UPPD k sodelovanju povabil tudi FURS. FURS je s predstavniki Urada izvedel štiri misije v okviru katerih je nadzornim organom BIH predstavil naslednje vsebine:

* seznanitev udeležencev s ključnimi predpisi na področju iger na srečo v RS,
* predstavitev vrst in načinov nadzora prirejanja iger na srečo v RS,
* predstavitev ugotovitev v zvezi s pranjem denarja na področju iger na srečo,
* predstavitev namenov, ciljev in funkcij nadzornega informacijskega sistema za nadzor nad organizacijami iger na srečo v igralnicah in arkadah,
* predstavitev pristopa spremljanja nedovoljenih iger na srečo na internetu in ukrepov na tem področju v Sloveniji in nekaterih drugih državah EU,
* izmenjava izkušenj in dobrih praks med državami na področju nadzora iger na srečo in pranja denarja,
* pomen mednarodnega in medinstitucionalnega sodelovanja,
* primeri, povezani z manipuliranjem rezultatov na športnih tekmovanjih.

**Center za razvoj financ (CEF)**

Center za razvoj financ (v nadaljevanju: CEF) je nadaljeval redni program usposabljanja na naslednjih tematskih področjih:

* upravljanje javnih financ (Public Financial management – PFM):
  + program priprave in izvajanja proračuna,
  + program računovodstva,
  + program revidiranja,
* davčna politika in uprava,
* centralno bančništvo (Central Banking – CB),
* izgradnja upravljavskih veščin za podporo reformam (Leadership for Managing Reforms – LRM),
* podatki in analiza za oblikovanje politik (Data and Analysis for Designing Policies – DAP),

Dejavnosti in projekti CEF na Zahodnem Balkanu so namenjeni:

* podpori enemu ključnih ciljev, ki jih je navedla regija Zahodnega Balkana: reforma gospodarskega upravljanja v povezavi s predpristopnimi procesi teh držav v EU,
* premagovanju infrastrukturnih izzivov, begu možganov, pomanjkanju perspektive za mlade in visoki brezposelnosti.

Poleg rednega programa, ki ga CEF izvaja na svojem sedežu v ​​Ljubljani, je potrebno izpostaviti tudi nekatere druge programe in aktivnosti, ki jih izvaja po državah v regiji:

1. Projekt za podporo Zahodnemu Balkanu in Turčiji na poti v EU, ki ga financira EU: Fiskalne posledice strukturnih reform (Fiscal Implications of Structural Reforms - FISR).

Projekt FISR krepi:

* analitične in stroškovne zmogljivosti resornih ministrstev za izboljšanje njihove sposobnosti za celovito oceno fiskalnih učinkov strukturnih reform,
* usklajevanje znotraj resornih ministrstev ter med resornimi ministrstvi in ​​ministrstvom za finance,
* sodelovanje in izmenjavo dobrih praks med javnimi uradniki in institucijami v celotni regiji, tudi z usposabljanjem javnih uslužbencev za mentorje in s pomočjo spletnega portala za resorna ministrstva (Line Ministries Portal), ki ga je vzpostavil CEF.

V sklopu projekta je že bila izvedena vrsta izobraževanj v regiji. Poleg tega pa je CEF organiziral tudi dva dogodka na visoki ravni, in sicer:

* konferenco ob pričetku projekta, ki so se ga udeležili nekateri visoki predstavniki vlad držav Zahodnega Balkana, med drugimi tudi štirje ministri in štirje namestniki ministrov. Dogodek je bil organiziran v Ljubljani, februarja;
* regionalni sestanek za ERP (Evropski reformni program) koordinatorje, organiziran skupaj z Evropsko komisijo (DG NEAR). Sestanek je potekal v Bruslju v sklopu pričetka izvajanja ERP procesov za obdobje 2020-2022.

1. Usposabljanje računovodij in notranjih revizorjev v javnem sektorju za pridobitev mednarodnega certifikata

CEF je nadaljeval z izvedbo programa certificiranega izobraževanja računovodij javnega sektorja v Črni gori ter programa certificiranega izobraževanja notranjih revizorjev javnega sektorja, prav tako v Črni gori.

**Center za mednarodno sodelovanje in razvoj (CMSR)**

Center za mednarodno sodelovanje in razvoj (v nadaljevanju: CMSR) je v letu 2019 na Zahodnem Balkanu nadaljeval z izvajanjem mednarodnega razvojnega sodelovanja skladno s Pogodbo o sofinanciranju programa CMSR, ki se nanaša na mednarodno razvojno sodelovanje, za leti 2018 in 2019, sklenjeno med Ministrstvom za finance RS in CMSR.

CMSR je izvajal naslednje projekte:

Albanija:

* sanacija deponije v Korci: projekt je zaključen.

Bosna in Hercegovina:

* ureditev hudournikov na Topčić polju: v izvajanju, predviden zaključek oktober 2020;
* sortirna linija za mešane odpadke Donji Vakuf: v izvajanju, predviden zaključek oktober 2020;
* izgradnja čistilne naprave na območju Bjelašnice in Igmana: v izvajanju, predviden zaključek december 2020;
* rekonstrukcija in nadgradnja obrata za čiščenje pitne vode Alagovac v občini Nevesinje: v izvajanju, predviden zaključek december 2020.

Črna gora:

* rastlinska čistilna naprava za naselje Vranjina: projekt je zaključen;
* sanacija deponije v Plavu: v izvajanju, predviden zaključek maj 2020;
* sanacija, rekonstrukcija in izgradnja vodovodne mreže na Žabljaku: v izvajanju, predviden zaključek decembra 2020;
* izgradnja rastlinske čistilne naprave za komunalne odpadne vode v naselju Andrijevica: v izvajanju, predviden zaključek november 2020;
* izgradnja rastlinske čistilne naprave za komunalne odpadne vode v naselju Petnjica: v izvajanju, predviden zaključek januar 2021;
* rekonstrukcija javne razsvetljave v občini Žabljak: v izvajanju, predviden zaključek november 2020.

Kosovo:

* 3D GIS, Kosovo: v izvajanju, predviden zaključek marec 2020;
* oblikovanje in izvedba pilotnega modela decentralizirane kompostne sheme v občini Priština: v izvajanju, predviden zaključek projekta avgusta 2020.

Severna Makedonija:

* revitalizacija in avtomatizacija obstoječih vodooskrbnih objektov v občini Probištip: projekt je zaključen.

Srbija:

* izgradnja naprave za čiščenje odpadnih voda na Zlatiboru: v izvajanju, predviden zaključek projekta avgust 2020;
* rekonstrukcija javne razsvetljave, Kraljevo: v izvajanju, predviden zaključek projekta marec 2020;
* avtomatizacija primarnih toplotnih postaj: projekt je zaključen.

### 4.2. Krepitev sodelovanja na področju gospodarskega razvoja in tehnologije ter turizma

**Internacionalizacija in tuje neposredne investicije**

Januarja je potekala izhodna gospodarska delegacija s predsednikom države Borutom Pahorjem v Srbijo, v sodelovanju med Ministrstvom za gospodarski razvoj in tehnologijo, Agencijo SPIRIT, Ministrstvom za zunanje zadeve, Slovenskim poslovnim klubom Beograd, Privredno komoro Srbije in Gospodarsko zbornico Slovenije (GZS). Namen izhodne gospodarske delegacije je bil nagovoriti srbske poslovne partnerje in institucije z novimi poslovnimi predlogi, izmenjati informacije o poslovnih priložnostih in utrditi obstoječe sodelovanje na področjih digitalizacije poslovanja in uprave, krožnega gospodarstva, turizma in ostalih dejavnostih, povezanih z zgoraj omenjenimi področji.

Od 17. do 19. 4. 2019 je potekala konferenca Sarajevo Business Forum v Sarajevu, ki predstavlja enega najpomembnejših poslovnih in investicijskih dogodkov v jugovzhodni Evropi in platformo za poslovno mreženje in raziskovanje naložbenih in poslovnih priložnosti v regiji jugovzhodne Evrope, s ciljem spodbujati njen gospodarski razvoj. Konference se je udeležilo 2000 udeležencev iz 50 držav. Konference se je udeležil tudi predsednik RS Borut Pahor, ki je na zasedanju sodeloval kot uvodničar.

Evropska banka za obnovo in razvoj (EBRD) je organizirala Letno srečanje in poslovni forum, ki se je odvijal od 7. do 9. 5. 2019 v Bosni in Hercegovini na temo Povezovanje gospodarstev za močnejšo rast. RS je na konferenci predstavila svoje poslovno okolje in investicijske priložnosti. Na okrogli mizi so bili predstavljeni ključni makroekonomski kazalci RS, slovenske prednosti na področju tujih neposrednih investicij in konkretne investicijske priložnosti iz celotne RS.

**Aktivnosti na področju turizma**

Sodelovanje na področju turizma z regijo Zahodni Balkan oziroma s posameznimi državami te regije zelo dobro poteka, tako s strani turistične administracije (Ministrstvo za gospodarski razvoj in tehnologijo), kakor tudi s strani turističnega gospodarstva in Slovenske turistične organizacije (STO). Turistični obisk iz regije Zahodni Balkan (Srbija, Črna Gora, Severna Makedonija, Albanija, Kosovo) je precej visok.

Število nočitev iz regije predstavlja približno 6% vseh tujih prenočitev pri nas (v kar pa niso vključene prenočitve turistov iz Kosova, ker ni podatkov s strani SURS). Prav tako državljani RS veliko zasebnih potovanj v tujino opravijo prav v države Zahodnega Balkana.

V RS je nekaj vlaganj investitorjev iz Zahodnega Balkana v slovenski turizem (Grand hotel Palace (Kempinski) ima srbsko lastništvo, prav tako je podjetje iz Srbije investitor Hotela InterContinental v Ljubljani.)

Z Bosno in Hercegovino ter s Severno Makedonijo ima RS podpisan bilateralni memorandum o sodelovanju na področju turizma. Predlog memoranduma je bil poslan tudi s strani Albanije, RS je v odgovoru posredovala svoj predlog, da dogovori o sodelovanju na področju turizma potekajo v okviru Mešane komisije za gospodarsko sodelovanje.

Na področju turizma je z državami Zahodnega Balkana največ sodelovanja v okviru evropskih makroregij (Podonavske in Jadransko-Jonske makroregije).

Nekateri predstavniki turističnega gospodarstva iz držav Zahodnega Balkana se vsako leto udeležujejo turističnih dogodkov, ki se odvijajo v RS: Slovenska turistična borza (SIW – Slovenian Incoming Workshop), Conventa – kongresna borza Nove Evrope, turistični sejem Alpe Adria.

V letu 2019 je najbolj aktivno sodelovanje na področju turizma potekalo s Srbijo in Severno Makedonijo.

**Sodelovanje s Srbijo**

Med vsemi državami Zahodnega Balkana ima RS na področju turizma najtesnejše sodelovanje s Srbijo. Sporazum o sodelovanju na področju turizma med Vlado Republike Slovenije in Zvezno vlado Zvezne republike Jugoslavije je bil podpisan 18. 6. 2002 v Beogradu, veljati pa je začel 15. 3. 2003. Dogovori o sodelovanju na področju turizma potekajo v okviru Slovensko-srbske mešane komisije o gospodarskem sodelovanju.

**Sodelovanje s Severno Makedonijo**

Na zadnjem zasedanju Slovensko-makedonske mešane komisije o gospodarskem sodelovanju je makedonska stran izrazila željo po podpisu bilateralnega memoranduma o sodelovanju na področju turizma. Memorandum med Ministrstvom za gospodarski razvoj in tehnologijo RS in Ministrstvom za gospodarstvo Republike Severne Makedonije je bil podpisan 28. 5. 2019 v Ljubljani. S strani Ministrstva za gospodarski razvoj in tehnologijo ga je podpisal minister Zdravko Počivalšek, s strani Ministrstva za gospodarstvo Severne Makedonije ga je podpisal Koco Angjushev, namestnik predsednika vlade Severne Makedonije, pristojen za gospodarske zadeve.

**Notranji trg – trgovinska politika**

Ministrstvo za gospodarski razvoj in tehnologijo s pomočjo sodelovanja z Organizacijo združenih narodov za industrijski razvoj - UNIDO in s Centrom za mednarodno sodelovanje in razvoj - CMSR in glede na podane usmeritve RS, interese slovenskih podjetij ter dan obseg sredstev v proračunu financira izvajanje projektov mednarodnega razvojnega sodelovanja - MRS.

V letu 2019 niso bili na področju Zahodnega Balkana preko UNIDO ali CMSR zagnani (izvedeni) nobeni novi projekti. V teku je projekt »Krepitev sistema kakovosti tehnoloških in industrijskih proizvodov in storitev v BiH - Kompetenčni center za zagotavljanje kakovosti na področju CMM«, ki je v zaključni fazi (predviden zaključek 30. 6. 2020). Projekt*,* jedvoleten, skupaj ocenjena vrednost projekta je 330.000€.

## Razvojno sodelovanje z državami Zahodnega Balkana

Slovenija z mednarodnim razvojnim sodelovanjem (MRS) prispeva k bolj uravnoteženemu in pravičnemu svetovnemu razvoju ter prevzema soodgovornost za odpravo revščine in doseganje trajnostnega razvoja. Z mednarodno humanitarno pomočjo (HP) Slovenija izraža solidarnost s prizadetimi državami in posamezniki, ki se spopadajo z izrednimi razmerami kot posledicami naravnih in drugih nesreč večjih razsežnosti ali oboroženih spopadov.

Slovenija letno namenja določen odstotek bruto nacionalnega dohodka (BND) za uradno razvojno pomoč (URP). Dve tretjini predstavlja večstranska razvojna pomoč, predvsem preko EU, OZN in Skupine Svetovne banke, eno tretjino pa dvostranska razvojna pomoč. Obseg sredstev za URP Slovenije je v letu 2018 znašal približno 71 milijonov evrov, kar predstavlja 0,16 odstotka.

**MRS RS na Zahodnem Balkanu**

Slovenija Zahodnemu Balkanu namenja največji delež sredstev v strukturi celotne dvostranske uradne razvojne pomoči. Z razvojnimi projekti Slovenija v partnerskih državah na Zahodnem Balkanu pomembno prispeva h krepitvi dobrega upravljanja ter dvigu ravni tehnične usposobljenosti javnih uslužbencev, zlasti pri harmonizaciji zakonodaje z zakonodajo Evropske unije, krepitvi pravne države, varovanju okolja in boju proti podnebnim spremembam, predvsem s trajnostnim gospodarjenjem z vodami.

Tudi v letu 2019 so bila sredstva za MRSusmerjena v izvajanje projektov tehnične pomoči, projektov, namenjenih krepitvi civilne družbe, ter v izvajaje infrastrukturnih projektov. Projekte so izvajala resorna ministrstva, izvajalski ustanovi Center za evropsko prihodnost (CEP) in ITF Ustanova za krepitev človekove varnosti, razvojne in humanitarne nevladne organizacije (Društvo FER, Zavod Izida Vita, Humanitarno društvo ADRA Slovenija, Slovenska karitas, Kulturno-izobraževalno društvo PiNA), Center za mednarodno sodelovanje in razvoj (CMSR) ter mednarodni organizaciji Center za razvoj financ (CEF) in Organizacija Združenih narodov za industrijski razvoj (UNIDO). V izvajanje projektov MRS so se vključevali tudi gospodarski subjekti. Nadaljevalo se je tudi sofinanciranje večletnih razvojnih projektov z drugimi državami donatoricami (Republika Koreja, ZDA, Nemčija, Združeno kraljestvo, Slovaška).

Tekom leta so potekala tudi usklajevanja za sklenitev novih večletnih programov razvojnega sodelovanja z obema programskima državama slovenskega razvojnega sodelovanja, ki ju opredeljuje Strategija – Črno goro ter Severno Makedonijo. Zlasti pomemben je dosežen napredek pri uskladitvi novega programa sodelovanja s Severno Makedonijo, s katero je bil zadnji večletni program sklenjen leta 2013, v vmesnem času pa je sodelovanje potekalo projektno. Strategija za obe programski državi nalaga večjo koncentracijo razvojne pomoči v tamkajšnje projekte. Z namenom doseganja čim večje učinkovitosti pomoči se zato predvideva skupno opredelitev prioritetnih dejavnosti za večletno obdobje. Dosežen napredek v pogovorih o sporazumih za leti 2020 in 2021 bi moral omogočiti podpis novih sporazumov v začetku leta 2020.

V nadaljevanju je navedeno dvostransko sodelovanje, ki ga je (so)financiralo Ministrstvo za zunanje zadeve RS.

**Črna gora**

Zaključilo se je izvajanje triletnega projekta slovenske nevladne organizacije Humanitarno društvo ADRA Slovenija za krepitev vloge žensk kot nosilk pozitivnih družbenih sprememb v Črni gori (2017-2019).

CEF je v Črni gori nadaljeval z izobraževanjem tretje generacije računovodij v javnem sektorju ter zaključil z izobraževanjem četrte generacije notranjih revizorjev v javnem sektorju.

Dvostranska tehnična pomoč je bila izvedena pri naslednjih pogajalskih poglavjih: poglavje 3 - Pravica do ustanavljanja in svoboda opravljanja storitev, poglavje 10 - Informacijska družba in mediji, poglavje 18 - Statistika, poglavje 27 - Krepitev zmogljivosti za uvajanje direktive INSPIRE v pravni red Črne gore, poglavje 28 - Zaščita potrošnikov in zdravja v zvezi z nadzorom na področju varstva potrošnikov ter poglavje 30 - Vzpostavitev zakonodajnega in strateškega okvirja, standardov poročanja ter formiranje kadrovske strukture na področju mednarodnega razvojnega sodelovanja in humanitarne pomoči.

Nadaljevalo se je izvajanje projekta CEP na področju razvoja avio-helikopterske enote MNZ Črne gore.

**Severna Makedonija**

Zaključilo se je izvajanje triletnega projekta slovenske nevladne organizacije Zavod Izida Vita na področju krepitve enakopravne vloge žensk v makedonski družbi (2017-2019).

Ustanova CEP je začela izvajati dvoletni projekt Pomoč Severni Makedoniji pri približevanju EU v poglavju 24 - Finančne preiskave.

Dvostranska tehnična pomoč je obsegala naslednje vsebine: poglavje 11 – Kmetijstvo in razvoj podeželja, poglavje 30 – Zunanji odnosi, uskladitev zakonodaje s področja preprečevanja pranja denarja in financiranja terorizma z mednarodno zakonodajo ter učenje na daljavo za varovanje tajnih podatkov in industrijsko varnost.

**Albanija**

Preko CEP se je začel izvajati dvoletni projekt Krepitev preglednosti volilnih organov.

S področja krepitve civilne družbe se je zaključil triletni projekt krepitve vloge žensk za zagotavljanje enakih možnosti, ki ga je izvajala slovenska nevladna organizacija Društvo FER.

**Bosna in Hercegovina**

Preko CEP se je izvedel projekt usposabljanja javnih uslužbencev BiH za vsebine, povezane s pogajalskimi poglavji EU 2, 3, 10, 19 in 23.

Slovenija na področju protiminskega delovanja z kontinuirano podporo delovanju pisarne ITF v BiH omogoča učinkovito izvedbo projektov in programov na tem področju v regiji. Preko ITF je uspešno nadaljevalo tudi izvajanje projekta šolske in vrstniške mediacije s ciljem vključitve vsebin šolske mediacije v učne načrte šol.

Zaključila sta se triletna projekta za krepitev vloge žensk in deklic (2017-2019), ki sta ju izvajali nevladni organizaciji Slovenska Karitas in Kulturno izobraževalno društvo PiNA.

V okviru dvostranske tehnične pomoči se je nadaljeval projekt s področja prenosa znanja in izkušenj za vzpostavitev sistema za izvajanje javnih naročil na področju obrambe.

Zaradi zaskrbljujočih razmer na zahodnobalkanski migrantski poti je RS preko Mednarodne federacije društev Rdečega križa in Rdečega polmeseca (IFRC) za nujno humanitarno pomoč oziroma oskrbo migrantov v BiH namenila prispevek v višini 40.000 EUR.

**Srbija**

Na podeželju jugovzhodne Srbije se je zaključil triletni projekt krepitve vloge žensk in deklic (2017-2019), ki ga je izvajala Slovenska Karitas.

V okviru dvostranske tehnične pomoči je bilo izvedeno svetovanje pri poglavju 12 - Varnost hrane, veterinarska in fitosanitarna politika.

Preko CEP se je začel izvajati dvoletni projekt za krepitev zmogljivosti upravljanja patrulj.

**Regionalno**

Preko CEP so bili izvedeni regionalni projekti na področju podjetništva med mladimi na Zahodnem Balkanu (Albanija, BiH, Črna gora, Kosovo, Severna Makedonija, Srbija), digitalne diplomacije (Albanija, BiH, Kosovo, Severna Makedonija, Črna gora, Srbija) in na področju izobraževanja učiteljev za delo z otroci s posebnimi potrebami (Albanija, BiH, Kosovo, Severna Makedonija).

V regiji Zahodnega Balkana so bile organizirane tudi številne delavnice in seminarji s področja upravljanja javnih financ, centralnega bančništva in izvajanja reform, ki jih izvaja CEF.

## Krepitev sodelovanja na področju obrambe, varnosti in pravosodja (obramba, notranje zadeve, obvladovanje nesreč, pravosodje, javna uprava, varovanje tajnih podatkov)

### 6.1. Krepitev sodelovanja na področju obrambe

**Dvostransko sodelovanje**

Bilateralno sodelovanje na obrambnem in vojaškem področju z državami Zahodnega Balkana se je na različnih vsebinskih področjih odvijalo na vseh nivojih. V letnih programih bilateralnega sodelovanja zastavljeni cilji so bili v veliki večini realizirani ter podkrepljeni z izvedenimi dodatnimi, nenačrtovanimi aktivnostmi. Ministrstvo za obrambo (MORS) je najtesneje sodelovalo s Črno goro in Severno Makedonijo.

Glavnina aktivnosti je bila usmerjena v področja vojaškega usposabljanja in izobraževanja, sodelovanja na skupnih vojaških vajah ter v prenos znanja in izkušenj v okviru vključevanja v evroatlantske integracije.

Realizacija načrtovanih dogodkov programov bilateralnega obrambnega in vojaškega sodelovanja je bila dobra, kljub omejitvam, ki jih za države Zahodnega Balkana predstavljajo omejena finančna sredstva namenjena za obrambo. RS za države Zahodnega Balkana še naprej predstavlja zanesljivega in kredibilnega partnerja.

Sodelovanje z **Bosno in Hercegovino** je bilo dobro, med državama ni odprtih vprašanj. Program dvostranskega sodelovanja je vključeval 24 aktivnosti, realizacija je bila 85 odstotna, izvedene pa so bile tudi 4 nenačrtovane aktivnosti.

Državna sekretarka na Ministrstvu za obrambo mag. Nataša Dolenc je v decembru skupaj s predsednikom Vlade RS Marjanom Šarcem in načelnico Generalštaba SV generalmajorko Alenko Ermenc obiskala pripadnike Slovenske vojske (SV), ki delujejo v operaciji EUFOR Althea v BiH in Nato poveljstvu v Sarajevu.

Obrambni ataše RS v BiH in glavni inšpektor Inšpektorata RS za obrambo sta v sodelovanju s Parlamentarno skupščino BiH v mesecu oktobru aktivno sodelovala pri izvedbi 11. svetovne konference ombudsmanov za oborožene sile v Sarajevu.

V okviru mednarodnega razvojnega sodelovanja, ki ga RS izvaja v državah Zahodnega Balkana, je bil v BiH nosilec izvajanja projekta s področja prenosa znanja in izkušenj pri kontroli stabilnosti smodnikov MORS.

RS ima v BiH akreditiranega rezidenčnega obrambnega atašeja s sedežem v Sarajevu.

Sodelovanje s **Črno goro** se je po vstopu v zvezo Nato okrepilo predvsem na področju vojaškega usposabljanja, prenosa znanj in izkušenj ter sodelovanja na mednarodnih vojaških vajah. Krepitev obrambnega in vojaškega sodelovanja je prerasla v skupno sodelovanje na mednarodnih vojaških vajah in v mednarodnih operacijah in misijah z afiliacijo enot Črne gore v formacije SV. Nadaljevalo se je sodelovanje med Slovensko vojsko (SV) in Vojsko Črne gore (VČG) v kontekstu okrepljene zavezniške prisotnosti na vzhodu (eFP). V okviru le-tega so v Latviji delovali izvidniški pehotni vod SV s pridodanim izvidniškim oddelkom pehote VČG, ki ga je sredi leta zamenjal inženirski vod SV s črnogorskim pionirskim oddelkom ter od decembra 2019 še minometni vod SV, v katerem deluje tudi artilerijski izvidniški oddelek VČG.

RS je aktivno sodelovala pri razvoju obrambnega sistema Črne gore. Na Ministrstvu za obrambo Črne gore je deloval slovenski obrambni svetovalec, ki je s svetovanjem, prenosom znanja in izkušenj povezanih s polnopravnim članstvom v Nato ter pri izvajanju obrambnih reform pomembno prispeval k napredku Črne gore na tem področju. V letu 2019 je bil najbolj vključen v Natov proces obrambnega planiranja, koordinacijo priprav in skupnega nastopa SV in VČG v Natovi aktivnosti eFP v Latviji ter pripravo podlag za prihodnje sodelovanje in zastopanost obrambno-diplomatskih predstavnikov po zaključku mandata obrambnega svetovalca v letu 2020.

Odlično sodelovanje med obema državama je vodilo v visoko realizacijo programa dvostranskega sodelovanja. Od predvidenih 26 dogodkov je bilo izvedenih nekaj več kot 70 odstotkov, skupaj z izvedenimi nenačrtovanimi aktivnostmi pa je bila realizacija 88-odstotna. Prednjačile so predvsem aktivnosti izobraževanja, usposabljanja in vaj. Poudarek je bil na vojaških usposabljanjih in vajah, aktivnostih iz področja nabav, vzpostavljanja prostovoljnega vojaškega služenja, uvedbe vojaških uslužbencev v stalni sestavi VČG, obrambnega planiranja in odnosov z javnostmi. Črni gori je bil v letu 2018 prenesen računalniški program za vodenje skladiščne oziroma materialne evidence (SKEV), v letu 2019 pa so potekale aktivnosti na področju implementacije in uporabe sistema. Po dobavi helikopterja Bell 412 pa so slovenski piloti usposobili posadko VČG v uporabi vitla.

Minister Karl Erjavec se je septembra mudil na uradnem obisku v Črni gori, v okviru katerega se je udeležil tudi predstavitvenega dneva mednarodne vojaške vaje »Common Challenge«. V mesecu juniju sta se v Črni gori ob robu regionalnega foruma »To Be Secure« srečala državna sekretarja RS mag. Miloš Bizjak in Črne gore Slobodan Filipović. Državni sekretar Slobodan Filipović je v mesecu marcu tudi obiskal RS, kjer so mu bile predstavljene dobre prakse vzpostavljanja in vodenja vojaških muzejev. Konec oktobra je v Podgorici načelnico Generalštaba SV generalmajorko Alenka Ermenc na obisku gostil načelnik Generalštaba VČG brigadir Dragutin Dakić.

Sodelovanje s **Severno Makedonijo** je zaznamoval proces vključevanja Severne Makedonije v zvezo Nato ter intenzivna podpora RS in strokovnjakov MORS pri le-tem. Januarja se je na uradnem obisku v Severni Makedoniji mudil minister Karl Erjavec. Minister Karl Erjavec se je septembra ob robu Blejskega strateškega foruma ponovno srečal z ministrico Radmilo Šekerinsko. Načelnica Generalštaba SV je za svoj prvi uradni obisk v tujini izbrala ravno Severno Makedonijo, ki jo je obiskala aprila.

Dvostranski program sodelovanja za leto 2019 je vključeval 15 aktivnosti, njegova realizacija je bila 73-odstotna, izvedene pa so bile tudi 4 nenačrtovane aktivnosti. Aktivnosti so bile usmerjene predvsem v skupne vojaških vaje in usposabljanja za področjih zračne obrambe in podpore iz zraka, učenje angleškega jezika ter v prenos znanja in izkušenj na področju obrambnega planiranja ter približevanja evroatlantskim integracijam.

Častnik SV je nadaljeval z vodenjem Natove povezovalne pisarne (NLO) v Skopju, prav tako je RS nadaljevala s popolnjevanjem mesta političnega svetovalca vodji pisarne. V okviru Balkanskih zdravstvenih namenskih sil (BMTF) je na poveljstvu pobude v Skopju nadaljeval delo častnik SV.

RS ima v Severni Makedoniji akreditiranega nerezidenčnega obrambnega atašeja s sedežem v Beogradu.

Sodelovanje s **Kosovom** je bilo skromno. Bilateralni program obrambnega in vojaškega sodelovanja ni bil podpisan, saj je bil na kosovski strani dan poudarek predvsem začetku procesa transformacije iz Kosovskih varnostnih sil v Kosovsko vojsko. Nadaljevala se je udeležba slušateljev Kosova na višjem nadaljevalnem tečaju angleškega jezika v Šoli za tuje jezike SV.

Predstavnica MORS se je maja udeležila Partnerske konference KVS v Prištini.

Državna sekretarka na Ministrstvu za obrambo mag. Nataša Dolenc je v mesecu decembru skupaj s predsednikom Vlade RS Marjanom Šarcem in načelnico Generalštaba SV generalmajorko Alenko Ermenc obiskala pripadnike SV, ki delujejo v operaciji KFOR na Kosovu.

Sodelovanje s **Srbijo** je potekalo predvsem na področjih logistike, zdravstva in dostopanja do arhivskega gradiva nekdanje SFRJ. Bilateralni načrt je bil skoraj v celoti realiziran (iz objektivnih razlogov nista bila realizirana 2 od skupno 16 dogodkov), poleg tega so bile izvedene 3 nenačrtovane aktivnosti. Tudi v letu 2019 državi nista uredili dostopa do gradiv, ki jih RS potrebuje za ureditev zemljiškoknjižnega stanja slovenskih zemljišč, ki so bila v lasti JLA. Najpomembnejše aktivnosti so potekale na področju vojaške veterine, izmenjave izkušenj ter vojaškega izobraževanja in usposabljanja.

Sodelovanje med RS in Republiko Srbijo poteka tudi na področju obrambno industrije, kjer slovenska podjetja uspešno sodelujejo s srbskimi podjetji namenske obrambne industrije.

RS ima v Srbiji akreditiranega rezidenčnega obrambnega atašeja s sedežem v Beogradu.

**Mednarodne operacije in misije**

S sodelovanjem v mednarodnih operacijah in misijah na Zahodnem Balkanu RS dejavno prispeva k uresničevanju mednarodnih varnostno-stabilizacijskih prizadevanj na tem območju ter podpira nadaljnji razvoj vojaških in obrambno-varnostnih institucij posameznih držav te regije. Na ta način se posredno zagotavlja tudi stabilen varnostni položaj RS.

V letu 2019 je v Natovi operaciji KFOR na Kosovu deloval približno 250-članski slovenski kontingent, ki je vključeval tudi štiri civilne funkcionalne strokovnjake v poveljstvu KFOR ter Natovi skupini za svetovanje in povezavo (NALT) v Prištini. Slovenski pripadniki pomembno prispevajo k utrjevanju stabilnega varnostnega okolja in svobode gibanja na Kosovu ter razvoju kosovskega varnostnega sistema.

Nadaljevalo se je sodelovanje RS v operaciji Evropske unije EUFOR Althea v BiH (z 10 stalno napotenimi pripadniki) v podporo trajni varnosti in stabilnosti ter razvoju sodobnih, usposobljenih in zmogljivih oboroženih sil BiH. Skladno z vladno odločitvijo iz februarja 2019 lahko slovenska motorizirana četa, ki je vključena v sile KFOR na Kosovu, v primeru potrebe deluje tudi v BiH v podporo EUFOR Althea.

Hkrati je RS prisotnost ohranila v treh zavezniških povezovalno-svetovalnih strukturah v BiH, Srbiji in Severni Makedoniji (s skupno sedmimi pripadniki), pri čemer je visoki častnik SV, ob podpori civilnega svetovalca MORS, nadaljeval z uspešnim vodenjem Natove pisarne za povezavo (NLO) v Skopju.

**Večstransko sodelovanje**

**Pobuda za sodelovanje obrambnih ministrstev Jugovzhodne Evrope (SEDM)**

Predsedovanje pobudi SEDM je v letu 2019 od Grčije prevzela Albanija, ki si je za prednostne naloge zadala krepitev vojaškega sodelovanja, krepitev sodelovanja z mednarodnimi organizacijami, povečanje prepoznavnosti pobude ter nadaljevanje dela po obstoječih projektih.

RS je v SEDM zagovarjala potrebo po dokončanju strateškega pregleda, izogibanje podvajanj naporov med različnimi pobudami v regiji ter nadaljevanje dela na projektih. Državni sekretar mag. Miloš Bizjak se je oktobra udeležil ministrskega srečanja SEDM v Bukarešti.

**Jadranska listina (A-5)**

Pobudi A-5 je v 2019 predsedovala Albanija. Predsedujoča država si je kot prioritetne teme predsedovanja zastavila nadaljevanje politike odprtih vrat iniciative, skupne nastope v prihodnje ter rehabilitacijo in integracijo tujih borcev in njihovih družin.

RS je nadaljevala z udeležbo na sestankih na podlagi vabil predsedujoče države, in sicer na srečanju načelnikov generalštabov, dvakrat na srečanju direktorjev za obrambno politiko, na srečanju ministrov za obrambo ter na srečanju ministrov za zunanje zadeve ob robu splošne razprave 74. zasedanja Generalne skupščine OZN v New Yorku.

**Center za varnostno sodelovanje v Jugovzhodni Evropi (RACVIAC)**

RS v RACVIAC sodeluje kot pridružena članica. Predstavniki MORS so se redno udeleževali zasedanj organov centra in sodelovali pri aktivnostih v okviru centra.

**Pobuda za obrambno sodelovanje držav srednje Evrope (CEDC)**

V okviru CEDC je bilo veliko pozornosti posvečene sodelovanju na projektu v okviru Stalnega strukturnega sodelovanja na področju varnosti in obrambe (PESCO) Evropske unije, kjer so RS, Avstrija, Hrvaška in Madžarska z Evropsko obrambno agencijo podpisale Programski dogovor za projekt s področja jedrskega, radiološkega, kemičnega in biološkega (JRKB) nadzora. Nadaljevalo se je tudi delo na področju urejanja nezakonitih migracij. Madžarska je v okviru CEDC organizirala mednarodno vojaško vajo »Cooperative Security«, na kateri je kot opazovalka sodelovala tudi SV. Predstavniki MORS so se redno udeleževali zasedanj pobude ter se aktivno pripravljali na prevzem predsedovanja pobudi v letu 2020.

**Balkanske zdravstvene namenske sile (BMTF)**

Na aprilski mednarodni vojaški vaji »Vigorous Warrior« je BMTF dosegel končno operativno zmogljivost. Le-ta v dveh letih po njenem dosegu omogoča aktivacijo BMTF v regiji Zahodnega Balkana v primeru naravnih ali drugih nesreč. RS je na vaji sodelovala s 13 pripadniki vojaške zdravstvene enote in pripadnikom SV v okviru BMTF.

Predstavniki MORS so se redno udeleževali zasedanj pobude, pri čemer je RS tudi v letu 2019 zasedala mesto sekretarja Usmerjevalnega odbora iniciative.

### 6.2. Krepitev sodelovanja na področju varstva pred nesrečami

Zahodni Balkan je ena od prioritet mednarodnega delovanja Uprave RS za zaščito in reševanje (URSZR). URSZR je poleg dvostranskega sodelovanja z državami Zahodnega Balkana nadaljevala aktivno sodelovanje v Pobudi za pripravljenost na nesreče in njihovo preprečevanje za jugovzhodno Evropo (DPPI SEE). Prav tako je nadaljevala aktivnosti za podpro državam Zahodnega Balkana pri vključevanju v Evropsko unijo, predvsem z izvajanjem projektov IPA na področju civilne zaščite.

**Dvostranska sodelovanje**

Albanija

V skladu z obojestranskim interesom se je nadaljevalo usklajevanje dvostranskega sporazuma o sodelovanju pri varstvu pred naravnimi in drugimi nesrečami.

Ob potresih, ki sta Albanijo prizadela 21. 9. in 26. 11. 2019, se je Slovenija odzvala na zaprosilo albanskih oblasti za mednarodno pomoč in zagotovila je materialno pomoč (šotore s pripadajočo opremo) za namestitev prizadetega prebivalstva. Ob potresu novembra 2019 je RS v okviru strokovne ekipe EU za civilno zaščito napotili tudi dva pripadnika Civilne zaščite, strokovnjaka – gradbena inženirja, ki sta lokalnim oblastem pomagala pri ocenjevanju ob potresu poškodovanih objektov.

**Bosna in Hercegovina**

V okviru razvojne pomoči je 11-članska delegacija iz Bosne in Hercegovine (predstavniki civilne zaščite iz Zenice in Prijedora, gasilci in radioamaterji), 15. in 16. 3. 2019 obiskala URSZR. V Izobraževalnem centru RS za zašito in reševanje (ICZR) so slovenski strokovnjaki izvedli tudi usposabljanje za radioamaterje in gasilce.

Trije predstavniki Bosne in Hercegovine so se 16.-18. 4. 2019 v ICZR Ig udeležili regionalne delavnice na temo poplav s študijo primera poplav v ZDA - v Koloradu.

Od 1. do 3. 7. 2019 je URSZR obiskal direktor Federativne uprave civilne zaščite Bosne in Hercegovine z delegacijo. Namen obiska je bila predstavitev dobrih praks in izkušenj pri uvedbi in delovanju slovenske enote Civilne zaščite za prečrpavanje vode.

Od 28. 8. do 1. 9. 2019 sta se pripadnika slovenske enote Civilne zaščite za tehnično potapljanje udeležila dogodka Balkan CaveSummit v Mostarju, BiH.

**Črna gora**

URSZR je 23.-25. 4. 2019 obiskal generalni direktor Direktorata za zaščito in reševanje Ministrstva za notranje zadeve Črne gore z delegacijo. Namen obiska je bila predstavitev izkušenj in dobrih praks pri uvedbi in delovanju enotne evropske številke za klic v sili 112 v Sloveniji. Dvostranski strokovni obisk je potekal kot del programa sodelovanja med URSZR in Direktoratom za zaščito in reševanje Črne gore za obdobje 2018/2019. Teme obiska so bili pravni, organizacijski in tehnični vidiki uvedbe in delovanja številke za klic v sili 112. Delegacija si je ogledala Center za obveščanje RS in Regijski center za obveščanje Ljubljana. Pri obisku je sodeloval tudi predstavnik Direktorata za informacijsko družbo Ministrstva za javno upravo.

V Podgorici, Črna gora, je 14. in 15. 11. 2019 v organizaciji Fundacije za razvoj Črne gore (FORS Montenegro) potekala mednarodna konferenca na temo zmanjšanja tveganj nesreč in pomena čezmejnega in regionalnega sodelovanja. Dogodka se je udeležila tudi predstavnica URSZR in predstavila dobre prakse Slovenije na tem področju.

**Kosovo**

V skladu z obojestranskim interesom se je nadaljeval postopek usklajevanja dvostranskega sporazuma o sodelovanju pri varstvu pred naravnimi in drugimi nesrečami.

Predstavnika Kosova sta se 16.-18. 4. 2019 v ICZR Ig udeležila regionalne delavnice na temo poplav s študijo primera poplav v ZDA - v Koloradu.

Generalni direktor Agencije za ukrepanje ob nesrečah z delegacijo se je 18. 10. 2019 v Postojni udeležil programa za tuje goste v okviru Bogatajevih dnevov zaščite in reševanja.

**Severna Makedonija**

Trije predstavniki Severne Makedonije so se 16.-18. 4. 2019 v ICZR Ig udeležili regionalne delavnice na temo poplav s študijo primera poplav v ZDA - v Koloradu.

4. 9. in 17. 10. 2019 je URSZR obiskal generalni direktor Direktorata za zaščito in reševanje Republike Severne Makedonije. Namen obiska je bila nadaljnja krepitev sodelovanja med državama na področja varstva pred naravnimi in drugimi nesrečami, razgovor je tekel o prihodnjih možnih oblikah sodelovanja (letni program sodelovanja med državama).

Generalni direktor Direktorata za zaščito in reševanje Republike Severne Makedonije z delegacijo se je 18. 10. 2019 v Postojni udeležil programa za tuje goste v okviru Bogatajevih dnevov zaščite in reševanja.

**Sodelovanje v regionalnih pobudah**

Regionalno sodelovanje na področju varstva pred naravnimi in drugimi nesrečami pomembno prispeva k razvoju tako nacionalnih sistemov kot tudi povezovanju regionalnih zmogljivosti ob večjih nesrečah, ki imajo lahko tudi čezmejne vplive. Ključni okvir regionalnega sodelovanja je Pobuda za pripravljenost na nesreče in njihovo preprečevanje za jugovzhodno Evropo (*Disaster Preparedness and Prevention Initiative for South Eastern Europe* - DPPI SEE). Namen pobude je okrepiti sodelovanje držav v regiji na področju varstva pred naravnimi in drugimi nesrečami, predvsem gre za prenos znanja in izkušenj ter integracijo regije v mehanizem EU na področju civilne zaščite.

URSZR se je leta 2019 udeležila dveh regionalnih sestankov pobude: od 16. do 17. 4. 2019 v Tirani, Albanija, in od 21. do 22. 11. 2019 v Sarajevu, Bosni in Hercegovini. Namen polletnih zasedanj je izmenjava informacij in predstavitev novosti s področja civilne zaščite, pregled delovanja pobude in poročil o izvedenih aktivnostih, tudi v okviru programa usposabljanja. Hkrati pa predstavlja regionalni sestanek platformo za izmenjavo informacij med različnimi partnerskimi organizacijami, ki delujejo v regiji.

V okviru Programa usposabljanja za varstvo pred nesrečami (*Disaster Management Training Program -* DMTP) je URSZR sodelovala na različnih dogodkih in prispevala s prenosom izkušenj in dobrih praks na več področjih:

* Od 5.–6. 3. 2019 je v Sarajevu potekal Seminar za poročanje po Sendajskem okvirju za zmanjšanje tveganj nesreč 2015-2030. Udeleženci delavnice so se seznanili z novostmi v poročevalskem sistemu Sendajski monitoring, izmenjali izkušnje pri dosedanjem poročanju in naslovili ostala aktualna področja. Slovenske izkušnje pri poročanju je predstavila tudi predstavnica URSZR. RS je poleg Hrvaške edina DPPI država, ki je v Sendajski monitoring že poročala in ima tudi že validirane vnose v sistem.
* Od 15.-17. 4. 2019 je v Beogradu, Srbija potekal Seminar na temo načrtovanje, priprava in koordinacija v primeru nujne evakuacije – praktične izkušnje. Države so predstavile svoje sisteme zaščite, reševanja in pomoči ter primere naravnih in drugih nesreč, ko je bila potrebna evakuacija prebivalcev iz ogroženega območja. RS je zastopal predstavnik URSZR s predstavitvijo zaščitnega ukrepa evakuacija ob jedrski in radiološki nesreči v Jedrski elektrarni Krško.
* Od 6.-11. 10. 2019 je v Severni Makedoniji potekalo usposabljanje za ukrepanje ob okoljskih nesrečah (*Environment and Emergencies Training – Simulation Exercise -* EET), ki so ga organizirali v sodelovanju z DPPI SEE in UN OCHA. Usposabljanja se je udeležilo 22 udeležencev iz 8 držav članic DPPI SEE, tudi RS, predstavniki UN OCHA in iz drugih institucij Severne Makedonije. Usposabljanje je bilo organizirano po vzoru tečajev, ki se izvajajo v Sloveniji v sodelovanju z DG ECHO in UN OCHA.
* Od 21.–25. 10. 2019, Tuhelj, Hrvaška sta se slovenska predstavnika udeležila usposabljanja za ravnatelje šol na temo zmanjševanje tveganj nesreč.

URSZR je v Izobraževalnem centru za zaščito in reševanje na Igu od 22.–27. 9. 2019 organizirala Tečaj gašenja notranjih požarov. Udeležilo se ga je šestnajst udeležencev iz osmih držav: Albanije, Bolgarije, Bosne in Hercegovine, Črne gore, Hrvaške, Romunije, Srbije in Severna Makedonije. Udeleženci so pod vodstvom slovenskih inštruktorjev spoznavali in vadili različne metode gašenja notranjih požarov (Modul A) ter pri tem izmenjevali znanje in izkušnje.

**Podpora približevanju držav Zahodnega Balkana Evropski uniji na področju civilne zaščite**

Pomemben del dejavnosti so evropski projekti, ki omogočajo pridobivanje novih znanj, izmenjavo izkušenj in oblikovanje skupnih rešitev na evropski ravni. Za aktivnosti z državami Zahodnega Balkana in Turčije so na voljo sredstva v okviru instrumenta za predpristopno pomoč (v nadaljevanju IPA), delno pa tudi iz proračuna mehanizma Unije na področju civilne zaščite.

URSZR je doslej sodelovala pri izvedbi več IPA projektov na področju krepitve civilne zaščite na Zahodnem Balkanu. V 2019 je sodelovala v programu za pripravo ocen tveganj in njihovo kartiranje v Albaniji, Bosni in Hercegovini, Črni gori, Makedoniji, Kosovu, Srbiji in Turčiji (IPA DRAM), skupaj s partnerji iz Švedske (vodilni partner), Italije in Hrvaške. Namen programa IPA DRAM je povečati sposobnost držav Zahodnega Balkana in Turčije pri zbiranju podatkov o škodah, ki jih povzročajo naravne nesreče, pri pripravi ocen tveganj in pri kartiranju tveganj ter zagotoviti približevanje in vključevanje držav upravičenk v mehanizem civilne zaščite Evropske unije. Specifični cilji programa so:

* razvoj in izboljšanje nacionalnih sistemov držav upravičenk pri zbiranju podatkov o škodah, ki jih povzročajo naravne nesreče
* nadaljnji razvoj in izboljšanje priprave nacionalnih ocen tveganj v skladu s priporočili Evropske unije, s posebnim poudarkom na čezmejnih in regionalnih tveganjih.

Projekt je obsegal tri sklope: urejanje področja beleženja škod po naravnih nesrečah, pripravo ocen tveganj in pripravo atlasov tveganj. URSZR je sodeloval v okviru prvega sklopa ter državam Zahodnega Balkana in Turčije nudil pomoč in prenos dobrih praks na področju ocenjevanja in zbiranja škode po naravnih nesrečah. Zaključna konferenca projekta je bila 19. 11. 2019 v Bruslju, Belgija, projekt se je zaključil decembra 2019.

**Nudenje reševalne pomoči ob naravnih in drugih nesrečah na Zahodnem Balkanu**

URSZR je nudila mednarodno reševalno pomoč Albaniji ob potresih 21. 9. in 26. 11. 2019.

Ob potresu 21. 9. 2019 se je RS odzvala na prošnjo albanskih oblasti za mednarodno pomoč z materialno pomočjo. Pomoč je obsegala 5 kompletov za začasno namestitev prizadetega prebivalstva (5 šotorov, 50 postelj in 5 agregatov).

Ob močnem potresu, ki je Albanijo prizadel 26. 11. 2019, se je RS prav tako odzvala na prošnjo albanskih oblasti za mednarodno pomoč. Pomoč RS je obsegala 10 kompletov za začasno namestitev prizadetega prebivalstva (skupaj 10 šotorov S-2 za 8-10 oseb, 100 postelj, 100 odej, 100 spalnih vreč in 10 agregatov, 1500 rjuh za enkratno uporabo, 1680 prevlek za blazine za enkratno uporabo). Skupna vrednost materialne pomoči s prevozom je znašala 126.000 evrov. Poleg tega sta bila kot člana strokovne enote EU za civilno zaščito napotena dva slovenska pripadnika Civilne zaščite, strokovnjaka – gradbena inženirja za ocenjevanje poškodovanosti objektov, in sicer za obdobje od 4. do 15. 12. 2019. Strokovnjaka sta nudila pomoč albanskim organom pri oceni ob potresu poškodovanih objektov.

**Donacija Mednarodni ustanovi – Fundacija za razminiranje in pomoč žrtvam min**

V skladu s sklepom Vlade (Uradni list RS št. 103/2003 z dne 23. 12. 2003) URSZR letno nameni finančna sredstva za aktivnosti mednarodne ustanove – Fundacije za razminiranje in pomoč žrtvam min. Del teh aktivnosti poteka na območju Zahodnega Balkana. V letu 2019 je URSZR fundaciji namenila 190.000 evrov.

### 6.3. Krepitev sodelovanja na področju notranjih zadev

Ministrstvo za notranje zadeve z državami Zahodnega Balkana sodeluje skladno s sprejetimi Smernicami za delovanje RS do Zahodnega Balkana. Aktivnosti so potekale na bilateralnem in regionalnem nivoju in so bile predhodno usklajene z državami prejemnicami pomoči.

Velik del regionalnih aktivnosti poteka v okviru Brdo procesa. Pozornost je bila namenjena krepitvi sodelovanja v boju proti trgovini z ljudmi, iniciativi integrativnega upravljanja notranje varnosti IISG ter upravljanju povečanega migracijskega toka v regiji.

Bilateralne aktivnosti so z Bosno in Hercegovino, Črno goro, Severno Makedonijo in Srbijo potekale v obliki različnih delavnic, seminarjev in usposabljanj. Ministrstvo za notranje zadeve ima v regiji dva policijska atašeja, in sicer na veleposlaništvu v Beogradu in na veleposlaništvu v Sarajevu. V okviru projektov tesnega medinstitucionalnega sodelovanja so aktivnosti potekale v Bosni in Hercegovini, Severni Makedoniji in Srbiji. Ministrstvo za notranje zadeve je aktivno vključeno v reševanje problematike, povezane s povečanim migracijskim tokom, zato je RS s policisti prisotna v Severni Makedoniji in Srbiji. Slovenski policisti so tudi v 2019 sodelovali v misiji EULEX Kosovo.

V nadaljevanju so podrobneje navedene pomembnejše aktivnosti.

**Proces Brdo**

Osmo neformalno srečanje ministrov za notranje zadeve Brdo procesa je potekalo 25. in 26. 2. 2019 v Skopju in je bilo namenjeno zasedanju odbora iniciative IISG. Pri njegovi pripravi in izvedbi je Ministrstvo za notranje zadeve tesno sodelovalo z Ministrstvom za notranje zadeve Severne Makedonije in s podporno skupino IISG. RS vidi IISG kot dragoceno in učinkovito platformo za usklajevanje in določanje prednostnih dejavnosti na področju notranje varnosti v regiji Zahodnega Balkana. Na podlagi zaključkov srečanja je Evropska komisija pristopila k posodobitvi pogojev delovanja IISG. Ministrstvo za notranje zadeve je v postopku usklajevanj aktivno sodelovalo, vendar večina vsebinskih predlogov ni bila upoštevana. Če bi partnerske države tako želele, je RS tudi v bodoče pripravljena gostiti zasedanja odbora IISG v okviru platforme Brdo procesa. Posodobljena verzija pogojev delovanja IISG je bila potrjena in bo začela veljati 1. 4. 2020.

V okviru mreže koordinatorjev za boj proti trgovini z ljudmi so potekale redne aktivnosti. Majsko srečanje koordinatorjev v Črni gori je bilo namenjeno razpravi o odškodninah žrtvah trgovine z ljudmi, ki je ena od ključnih določb Konvencije Sveta Evrope o ukrepanju proti trgovini z ljudmi, države članice EU pa k zagotavljanju te pravice za žrtve trgovine z ljudmi zavezuje tudi Direktiva 2011/36/EU Evropskega parlamenta in Sveta o preprečevanju trgovine z ljudmi in boju proti njej ter zaščiti njenih žrtev. Na ločenem sestanku so nacionalni koordinatorji pregledali trenutne in načrtovane aktivnosti na področju boja proti trgovini z ljudmi v regiji jugovzhodne Evrope. Razpravljali so tudi o aktivnostih, povezanih z obeležitvijo 10. obletnice delovanja mreže v prihajajočem letu.

Redno potekajo tudi aktivnosti v okviru mreže policijskih strokovnjakov za boj proti terorizmu t.i. CTI, ki je del iniciative za boj proti terorizmu na Zahodnem Balkanu (WBCTi). Potekali sta dve srečanji mreže CTI, in sicer maja v Srbiji in novembra v Sloveniji.

Drugo regijsko sodelovanje poteka predvsem v okviru Konvencije o policijskem sodelovanju v jugovzhodni Evropi (KPSJVE), Salzburškega foruma in ICMPD (International Centre for Migration Policiy Development). V letu 2019 je bil program dela ICMPD osredotočen tudi na regijo Zahodnega Balkana. RS je tvorno sodelovala pri izvedbi sestanka Sodelovanje z in v državah Zahodnega Balkana – celovit sistem upravljanja migracij. Nadaljevalo se je sodelovanje v okviru mreže koordinatorjev za preprečevanje trgovine z ljudmi za področje Zahodnega Balkana, kjer ICMPD opravlja naloge sekretariata. Sodelovali smo tudi z mednarodnimi organizacijami za varstvo pravic migrantov/beguncev (UNHCR, IOM, UNICEF) v okviru njihovih aktivnosti na področju Zahodnega Balkana, povezanih s problematiko upravljanja migracij.

**Bilateralno sodelovanje**

Bilateralno sodelovanje je pomembna in učinkovita oblika sodelovanja med državami. Ministrstvo za notranje zadeve posveča posebno pozornost bilateralnemu sodelovanju z državami Zahodnega Balkana, tako projektom s področja migracij in azila, kot tudi prenosu znanj in izkušenj na področju dela policije. Sredstva za bilateralno sodelovanje je, skupaj z državami prejemnicami, zagotavljalo tudi izven proračuna ministrstva, največkrat v okviru TAIEX (Technical Assistance and Information Exchange). Okrepilo se je tudi izvajanje projektov tesnega medinstitucionalnega sodelovanja.

**Bosna in Hercegovina**

Izvedene so bile naslednje aktivnosti in projekti:

* aktivnosti policijskega atašeja na veleposlaništvu v Sarajevu;
* nadaljevanje aktivnosti projekta tesnega medinstitucionalnega sodelovanja Podpora v boju proti pranju denarja v Bosni in Hercegovini, ki se bo zaključil 2. 2. 2020;
* študijski obisk predstavnikov Bosne in Hercegovine na temo posebnih preiskovalnih ukrepov za preprečevanje terorizma in boja proti organiziranemu kriminalu, 5. – 7. 2. 2019;
* sodelovanje predstavnikov Bosne in Hercegovine na usposabljanjih za boj proti avtokriminaliteti, januar 2019;
* strokovna misija na temo akreditiranja DNA laboratorijev, Bosna in Hercegovina, 25. – 29. 3. 2019;
* strokovna praksa predstavnika Bosne in Hercegovine na Nacionalnem forenzičnem laboratoriju, oktober 2019;
* petdnevno usposabljanje na področju psihosocialne pomoči policistom, Bosna in Hercegovina, september 2019;
* delovni obisk predstavnikov Agencije za policijsko podporo na temo javnih naročil, 17. in 18. 9. 2019;
* sodelovanje predstavnikov Bosne in Hercegovine na usposabljanju na področju boja proti trgovini z ljudmi in zlorabi prostitucije, 2.- 4. 12. 2019.

**Črna gora**

Minister za notranje zadeve Boštjan Poklukar se je 10. 6. 2019 v Ljubljani srečal s črnogorskim ministrom za notranje zadeve Mevludinom Nuhodžićem. Generalna direktorica policije mag. Tatjana Bobnar se je 16. 5. 2019 v Rimu, ob robu šestega srečanja Foro di Roma, srečala z direktorjem črnogorske policije Veselinom Veljovićem.

Izvedena sta bila tudi dva obiska na strokovnem nivoju:

* predstavniki Državne volilne komisije Črne gore so se v okviru obiska na Državni volilni komisiji seznanili z volilnimi opravili iz pristojnosti MNZ, Ljubljana, 5. 7. 2019 in
* delovni obisk predstavnikov Črne gore na letalski policijski enoti, v okviru projekta pomoči Avio-helikopterski enoti MNZ Črne gore, ki poteka v sodelovanju s Centrom za evropsko prihodnost, 3. – 6. 12. 2019.

**Kosovo**

NGDP Senica se je 6. 10. 2019 udeležil slovesnosti ob 20. obletnici kosovske policije. V 2019 je v misiji EULEX sodelovalo 6 slovenskih policistov.

**Severna Makedonija**

Minister Boštjan Poklukar je bil 25. 2. 2019 na uradnem obisku v Severni Makedoniji, v okviru katerega se je srečal z ministrom za notranje zadeve Oliverjem Spasovskim, predsednikom vlade Zoranom Zaevim in predsednikom Sobranja Talatom Džaferijem. Minister Oliver Spasovski je bil na obisku v RS 11. in 12. 12. 2019. Generalna direktorica policije mag. Tatjana Bobnar se je 26. 2. 2019 srečala z direktorjem Biroja za javno varnost Sašem Tasevskim.

Izvedene so bile naslednje aktivnosti in projekti:

* na makedonsko – grško mejo je slovenska policija napotila 56 policistov v desetih skupinah;
* aktivnosti projekta tesnega institucionalnega sodelovanja »Uskladitev nacionalnih sistemov za upravljanje meja z EU in schengenskimi zahtevami«, ki se je začel spomladi in bo trajal dve leti;
* usposabljanje makedonskih policistov za delo na smučiščih, Severna Makedonija, 25. – 29. 3. 2019;
* sodelovanje dveh slovenskih policistov v projektu varovanja obiska papeža Frančiška v Severni Makedoniji, 3. in 6. 4. 2019;
* študijski obisk predstavnikov Severne Makedonije, ki je potekal v okviru projekta Pomoč pri poglavju 24 – finančne preiskave, ki poteka v sodelovanju s Centrom za evropsko prihodnost, 4. – 7. 6. 2019;

**Srbija**

Minister Poklukar je bil 21. in 22. 10. 2019 na uradnem obisku v Srbiji, 17. 12. 2019 pa je v Novem Sadu potekala skupna seja vlad Slovenije in Srbije.

Izvedene so bile naslednje aktivnosti in projekti:

* aktivnosti policijskega atašeja na veleposlaništvu v Beogradu;
* na srbsko – bolgarsko in srbsko – makedonsko mejo je slovenska policija napotila 34 policistov v devetih skupinah;
* nadaljevanje aktivnosti projekta tesnega medinstitucionalnega sodelovanja Srbija - Podpora krepitvi boja proti trgovini z ljudmi;
* začetek aktivnosti projekta tesnega medinstitucionalnega sodelovanja Podpora krepitvi upravljanja z migracijami in azilnim sistemom v Srbiji;
* študijski obisk predstavnikov srbske policije v okviru projekta »Usmerjanje in koordinacija patrulj na terenu z namenom učinkovitejšega obvladovanja migracij«, ki poteka v sodelovanju s Centrom za evropsko prihodnost, 16. – 18. 10. 2019.

### 6.4. Krepitev sodelovanja na področju pravosodja

**Regionalno sodelovanje**

Ministrstvo za pravosodje ima na strokovni ravni izpostavljene stalne stike z državami Zahodnega Balkana in se po potrebi dogovarja za medsebojno izmenjavo informacij oz. organizacijo bilateralnih srečanj ali študijskih obiskov. Na splošno je sodelovaje med organi dobro, prav tako sodelovanje pravosodnih organov na področju izvajanja mednarodne pravne pomoči poteka dobro in brez posebnosti.

**Bosna in Hercegovina**

Urad Republike Slovenije za izvrševanja kazenskih sankcij je v času od 15. do 16. 4. 2019 gostil delegacijo iz BiH (vključno s predstavniki Republike Srbske). Delegacije si je ogledala dva zavoda za prestajanje kazni zapora, in sicer ZPKZ Dob pri Mirni in ZPKP Koper.

V okviru policijskega sodelovanja je predstavnik slovenske Policije sodeloval v projektih s področja boja proti radikalizaciji v Bosni in Hercegovini, Republiki Severni Makedoniji ter na Kosovu.

**Kosovo**

V okviru policijskega sodelovanja je predstavnik slovenske Policije sodeloval v projektih radikalizacije v Bosni in Hercegovini, Severni Makedoniji ter na Kosovu.

**Severna Makedonija**

Državna sekretarka z Ministrstva za pravosodje dr. Dominika Švarc Pipan je 9. 9. 2019 sprejela delegacijo pravosodnega ministrstva Severne Makedonije, ki jo je vodil državni sekretar Faton Selami.

Teme obiska so bile prenos EU zakonodaje v nacionalni pravni red na področju mednarodne pravne pomoči, slovenske izkušnje pri izvrševanje principov neposrednega sodelovanja in izvrševanja pravosodnih odločitev v RS in EU na kazenskem področju in o Evropskem informacijskem sistemu kazenskih evidenc. Delegaciji sta prav tako spregovorili o pravosodnem sodelovanju v civilnih zadevah.

Junija je Generalni državni tožilec RS Drago Šketa, s predstavniki Specializiranega državnega tožilstva RS, sprejel generalnega državnega tožilca Severne Makedonije Ljubomira Joveskia. Teme skupnega sestanka so bile zlasti predstavitev pristojnosti Generalnega državnega tožilca RS, Specializiranega državnega sodišča RS in sporazuma o finančnih preiskavah.

V okviru policijskega sodelovanja je predstavnik slovenske Policije sodeloval v projektih s področja boja proti radikalizaciji v Bosni in Hercegovini, Severni Makedoniji ter na Kosovu.

**Srbija**

Vrhovno državno tožilstvo RS je med 10. in 12. 9. 2019 na uradnem obisku gostilo srbsko republiško javno tožilko Zagorko Dolovac z delegacijo.

Vrhovno državno tožilstvo RS je prav tako izrazilo podporo in pripravljenost za pomoč srbski strani pri EU projektu, ki bo usmerjen v podporo Državno-tožilskemu svetu in srbskemu Republiškemu javnemu tožilstvu, in sicer zlasti v smeri krepitve samostojnosti in učinkovitosti tožilske službe.

Predsednik Vrhovnega sodišča RS (VSRS) Florjančič se je med 6. in 8. 6. 2019 udeležil konference, ki jo je organizirala misija OVSE skupaj s srbskim Združenjem za kazenskopravno teorijo in prakso. Konferenca je potekala na temo pripora ter varnostnih ukrepov v kazenskem postopku. Predsednik VSRS je sodeloval s prispevkom »Pripor in pravni sistem Slovenije«.

Podpredsednik VSRS Đorđević je s sodeloval na konference na temo »Vek i pol regulisanja stečaja u Srbiji« s prispevkom »Razvoj prava pobijanja pravnih radnji stečajnog dužnika«.

**Črna gora**

Center za izobraževanje v pravosodju je na zaprosilo Centra za izobraževanje v pravosodju Črne Gore sodeloval pri izbiri in podpori slovenskih udeležencev na Regionalnem forumu na temo stečaja, ki je potekal v Budvi med 7. in 8. 10. 2019, ter na Regionalni konferenci za upravne sodnike na temo »Uporaba Evropske konvencije o človekovih pravicah na nacionalni ravni v upravnih zadevah«, ki je potekala v času od 2. do 3. 12. 2019 v Budvi.

Junija sta se Generalni državni tožilec in višji državni tožilec RS udeležila konference na temo mednarodnega terorizma in ilegalnih migracij v organizaciji Vrhovnega sodišča Črne Gore.

Oktobra je Vrhovno sodišče Črne gore organiziralo dneve črnogorskega sodstva, na katerih je imel predsednik VSRS uvodni nagovor s poudarkom na razmerjih med vejami oblasti.

Podpredsednik VSRS Đorđević je s prispevkom »Terorizam i ilegalne migracije – pogled iz Slovenije« sodeloval na konferenci »Međunarodni terorizam i ilegale migracije«, ki je potekala v Budvi med 24. in 26. 6. 2019. Prav tako se je v Budvi udeležil regionalnega foruma na temo »Stečaj«, 7.-8. 10. 2019, ter sodeloval s prispevkom »Međunarodni stečaj, saradnja i komunikacija u slučajevima prekograničnog stečaja« in »Postupak i pravne posljedice prodaje dužnika kao pravnog lica, razlučni i izlučni povjerioci«.

### 6.5. Krepitev sodelovanja na področju javne uprave in varovanja tajnih podatkov

Ministrstvo za javno upravo (MJU) je v letu 2019 nadaljevalo z dobrim sodelovanjem z državami Zahodnega Balkana, predvsem v okviru študijskih obiskov na področju reforme javne uprave ter organiziranosti uslužbenskega sistema, odprave administrativnih ovir in sodelovanja na področju nevladnih organizacij.

Oktobra je MJU sodelovalo pri pripravi in izvedbi dogodka na temo modernizacije in reforme javne uprave v državah Zahodnega Balkana, ki jo je v Ljubljani organizirala ReSPA (Regional School of Public Administration). Dogodka so se udeležili ministri držav Zahodnega Balkana, pristojni za javno upravo, in nekateri drugi visoki udeleženci. Eksperti z MJU so na dogodku predstavili slovenske dosežke na področju priprave strategije razvoja javne uprave, zaposlovanja in plač v javnem sektorju, usposabljanja javnih uslužbencev, e-uprave in digitalne transformacije ter e-javnega naročanja

Poleg sodelovanja z regijo kot celoto je v nadaljevanju navedeno konkretno sodelovanje s posameznimi državami.

**Bosna in Hercegovina**

Aprila je MJU na obisku gostilo sekretarja Vlade Brčko distrikta Bosne in Hercegovine. Predstavljena je bila slovensko organiziranost lokalne samouprave in razdelitev pristojnosti med državo in lokalnimi skupnostmi.

**Črna gora**

Z Ministrstvom za javno upravo Črne Gore je bil oktobra podpisan Memorandum o sodelovanju na področju reforme javne uprave, ki bo še okrepil sodelovanje med obema ministrstvoma. Decembra sta tako bili na študijskih obiskih že dve delegaciji črnogorskih ekspertov: za področje dela organiziranosti Inšpektorata za javni sektor RS ter njegovega delovanja in za področja delovanja Službe za nevladne organizacije MJU RS. V okviru obiska je bilo predstavljeno tudi področje eParticipacije in drugih oblik posvetovanja v procesu kreiranja javnih politik in predpisov (spletni podportal eDemokracija, spletni portal Stop birokraciji, sistem IPP, Akcijski načrt za boljšo zakonodajo ter področje odprave administrativnih ovir).

S Črno Goro je MJU sodelovalo tudi v okviru projekta bilateralne tehnične pomoči. Izvedene so bile 4 misije, in sicer na naslednjih področjih: upravljanje podatkov, poslovna inteligenca in semantična interoperabilnost; odprti podatki; skupni gradniki za izmenjavo podatkov; oblikovanje e-storitev (nacionalni portal eUprava).

**Srbija**

MJU je aktivno sodelovalo na skupnem zasedanju vlad Slovenije in Srbije decembra v Novem Sadu. Na bilateralnem srečanju med ministroma Medvedom in Ružićem je bilo dogovorjeno, da se sodelovanje na področjih reforme javne uprave, ki je bilo v preteklosti začrtano z obema podpisanima memorandumoma, nadaljuje tudi v prihodnje

**Severna Makedonija**

Septembra so bili na študijskem obisku kolegi iz Severne Makedonije. Cilj srečanja je bil predstaviti dosežke in izzive, s katerimi se srečuje Slovenija v okviru RIA (Regulatory Impact Assesment). Predstavljeno je bilo tudi poročilo OECD o regulatorni politiki v Sloveniji in z njim povezane nadaljnje aktivnosti, ki jih MJU trenutno zasleduje v sprejetem akcijskem načrtu.

**Varovanje tajnih podatkov**

Urad Vlade za varovanje tajnih podatkov (v nadaljnjem besedilu: Urad) je sodeloval z državami na Zahodnem Balkanu tako v okviru regijskega kot tudi multilateralnega in bilateralnega povezovanja.

V okviru regionalnega sodelovanja je bil Urad aktiven v Svetu za regionalno sodelovanje (RCC) na ravni direktorjev nacionalnih varnostnih organov in na strokovni ravni. Urad je aktivno sodeloval v programu bilateralne tehnične pomoči z državami Zahodnega Balkana ter deloval na krepitvi pravne podlage za varovanje tajnih podatkov. Cilj je dvigniti nivo varovanja tajnih podatkov in zavedanja o skupni odgovornosti za razvoj ter varnostno stabilnost regije. Prioritetne naloge so bile intenzivno delo na izmenjavi in medsebojnem varovanju podatkov varnostnega preverjanja, uporaba enotne forme dokumentov (NATO – MISWG in EU standardi), učenje na daljavo za varovanje tajnih podatkov ter področje industrijske varnosti.

**Svet za regionalno sodelovanje – Regional Cooperation Council (RCC)**

Urad je v letu 2019 proaktivno sodeloval v vseh aktivnostih RCC SEENSA (format nacionalnih varnostnih organov v JV Evropi)v skladu s Strategijo in delovnim programom za leto 2019. Udeležil se je konference RCC SEENSA na Direktorskem nivoju 24. 10. 2019 v Tirani, Albanija.

Glede na vsebinske prioritete je bil sklican tudi sestanek tematske delovne skupine (TWG) na ekspertnem nivoju 10. 4. 2019 v Tirani, Albanija, ki se ga je Urad udeležil.

**Programi pomoči državam pristopnicam – BTP**

Urad je implementiral program bilateralne tehnične pomoči v Severni Makedoniji v terminu 24.-26. 9. 2019 za področje učenja na daljavo za varovanje tajnih podatkov ter področje industrijske varnosti.

**Bilateralno sodelovanje**

**Bosna in Hercegovina**

Implementacija bilateralnega sporazuma o varovanju tajnih podatkov in operativno sodelovanje.

**Črna Gora**

Implementacija bilateralnega sporazuma o varovanju tajnih podatkov in operativno sodelovanje.

**Kosovo**

Nadaljevali so se bilateralni stiki in v perspektivi dogovori o sklenitvi bilateralnega sporazuma o varovanju tajnih podatkov.

**Severna Makedonija**

Implementacija bilateralnega sporazuma o varovanju tajnih podatkov. Implementiran je bil program bilateralne tehnične pomoči v Severni Makedoniji v terminu 24.-26. 9. 2019 za področje učenja na daljavo za varovanje tajnih podatkov ter področje industrijske varnosti.

**Srbija**

Implementacija bilateralnega sporazuma o varovanju tajnih podatkov in operativno sodelovanje.

## Okrepitev in razvoj prometnih in energetskih povezav ter krepitev sodelovanja na področju okolja in prostora

### 7.1. Krepitev sodelovanja na področju infrastrukture

Na področju multilateralnega sodelovanja so se nadaljevale aktivnosti pri implementaciji Alpsko-Zahodno balkanskega tovornega železniškega koridorja (AWB RFC), spremljanje aktivnosti v povezavi z ustanovitvijo stalnega sekretariata Transportne pogodbe med EU in državami Zahodnega Balkana, koordinacija aktivnosti na področju kopenskega in zračnega prometa v okviru Podonavske strategije in aktivnosti na področju Energetske skupnosti med EU in državami Zahodnega Balkana ter pobudi CESEC.

**Ustanovitev Alpsko - Zahodno-Balkanskega železniškega koridorja**

Alpsko - zahodno balkanski železniški tovorni koridor je prvi železniški tovorni koridor, vzpostavljen na osnovi Uredbe o železniškem omrežju za konkurenčnost tovornega prometa (Uredba 913/2010), ki je vzpostavljen izven priloženega seznama koridorjev v Uredbi in poteka tudi preko države nečlanice EU. Poteka od Avstrije, preko RS, Hrvaške in Srbije do meje s Turčijo v Bolgariji. Aktivnosti za koridor so se pričele na osnovi sodelovanja železniškega sektorja v regiji in posledično spodbujenem sodelovanju pristojnih ministrstev. Uspešnost koordinacije vseh udeležencev se izkazuje s skupno argumentirano vlogo Komisiji za vzpostavitev Alpsko - zahodno balkanskega koridorja. Komisija je z izvedbenim sklepom 22. 3. 2018 ugotovila skladnost zahtevka in določila rok dveh let za vzpostavitev tega koridorja. Na podlagi odločitve odbora SERAC (»Single European Railway Area Committee«) in delegiranega akta Evropske komisije, je bil koridor v letu 2018 ustanovljen. V septembru 2018 pa je bil ustanovljen tudi njegov Nadzorni odbor, ki pomeni dejanski začetek njegovega delovanja.

Vse potrebne aktivnosti za formalno vzpostavitev koridorja so stekle z imenovanjem Upravnega odbora koridorja (članstvo upravljavcev infrastrukture) kot izvedbenim organom koridorja in Izvršnega odbora (članstvo pristojnih ministrstev držav skozi katere poteka koridor) kot nadzorno usmerjevalnim organom. Upravni odbor je vzpostavil tudi strokovne delovne skupine in RAG/TAG (skupina železniških prevoznikov in skupina terminalistov). Izvedena je bila študija prometnega tržišča zadevnega koridorja, ki jo je po temeljiti razpravi z upravnim odborom potrdil tudi Izvršni odbor. V tem času je Upravni odbor vzpostavil tudi skupno pisarno v Ljubljani kot enotno vstopno točko oz točko vse na enem mestu za uporabnike koridorja (prevoznike, prosilce in terminaliste)

V drugi polovici leta 2019 je potekala priprava Programa razvoja koridorja, v katerem se opredeli obstoječe stanje koridorja z razpoložljivimi zmogljivostmi in na osnovi Študije prometnega tržišča predvidi nadaljnji razvoj koridorja. V te namene je Izvršni odbor tudi pripravil dokument »Strategic outlook of the corridor", v katerem je podrobno nakazal pričakovanja ministrstev v razvoju tega koridorja.

V decembru je Izvršni odbor sprejel Pravni okvir za dodeljevanje zmogljivosti na koridorju (»Framework for capacity allocation«). V začetku 2020 bo potrjen tudi Program razvoja koridorja, ki je sestavni del CID (»Corridor Information Document«). Z objavo CID na spletu in vseh omenjenih prilog ter ugotovitvijo o vzpostavljeni celotni z Uredbo predpisani koridorski strukturi, bo Evropska komisija uradno obveščena, da je koridor uradno vzpostavljen v roku določenim v omenjenem izvedbenem sklepu komisije.

**Pogodba o ustanovitvi prometne skupnosti**

V letu 2017 je bila med EU in državami Zahodnega Balkana podpisana Pogodba o ustanovitvi prometne skupnosti. V letu 2019 so sledile aktivnosti za začetek njenega delovanja, predvsem v luči ustanovitve stalnega sekretariata s sedežem v Beogradu. Otvoritvi 13. 9. 2019 so prisostvovali tudi predstavniki RS, med njimi tudi Ministrstvo za infrastrukturo.

V okviru izvajanja **Strategije EU za Podonavsko regijo** je bila RS, skupaj s Srbijo, že leta 2011 zaupana koordinacija dela na prednostnem področju 1b - Izboljšanje mobilnosti in multimodalnosti – cestne, železniške in zračne povezave.

Poleg aktivnosti, ki so bile izvedene v preteklih letih, so bile v letu 2019:

1. nadaljevane ali dokončane začete aktivnosti iz leta 2018;
2. pripravljenih je bilo več projektnih nalog za projekte z dodano vrednostjo za makro-regijo;
3. nadaljevalo se je delo na zemljevidih omrežja (postopno določanje manjkajočih prometnih povezav in ozkih grl v regiji, predvsem z državama Vzhodnega partnerstva Moldavijo in Ukrajino);
4. nadaljevala se je podpora vzpostavljanju AWB RFC, kot tudi razširitvi koridorja v multimodalni koridor (cesta, železnica, letališča, rečna pristanišča) ter podaljšanju od Salzburga do Münchna;
5. nadaljevala se je podpora pripravam na vzpostavitev novega železniškega tovornega koridorja med Črnim morjem in severnim Jadranom (Konstanca – Budimpešta – Beograd – Zagreb – Ljubljana – Koper) in nadaljevanje dela na obstoječih koridorjih in povezavah z rečnimi in morskimi pristanišči;
6. organizirana je bila konferenca Promet in Logistika v Podonavski regiji in delavnica Povezljivost železnic v Podonavski regiji;
7. potekalo je obveščanje vseh zainteresiranih preko spletnih strani in aktivno sodelovanje na vabljenih dogodkih;
8. pripravljeno je bilo redno poročilo za Evropsko komisijo o rezultatih dela.

**Pogodba o Energetski skupnosti, sklenjena med EU in državami ZB**

Sekretariat Energetske skupnosti od 1. 12. 2012 vodi mag. Janez Kopač. Ministrstvo za infrastrukturo je aktivno spremljalo izvajanje Pogodbe o energetski skupnosti. V letu 2019 so potekala intenzivna pogajanja o spremembah Pogodbe o Energetski skupnosti. Kljub drugačnim napovedim se bodo pogajanja o le-teh nadaljevala tudi v prihodnjem letu.

**Pobuda CESEC**

Evropska komisija je regionalno povezovanje v okviru Pobude za energetsko povezovanje v Srednji in Jugovzhodni Evropi (CESEC) ustanovila kot odziv na rusko odpoved projekta Južni tok, s ciljem nasloviti vprašanje večje diverzifikacije oskrbe jugovzhodne in centralne Evrope.

RS je v letu 2019, skladno z interesi, ki so povezani z realizacijo projektov, pri katerih je udeležena, spremljala vse aktivnosti in se redno udeleževala regionalnih srečanj.

### 7.2. Krepitev sodelovanja na področju okolja in prostora

**Podnebni sklad in mednarodno razvojno sodelovanje**

RS je s sredstvi Podnebnega sklada v okviru mednarodnega razvojnega sodelovanja v letu 2019 sofinancirala projekta s področja boja proti podnebnim spremembam, ki sta se izvajala v Srbiji in Albaniji.

**Sodelovanje v okviru Okvirnega sporazuma o sodelovanju v Savskem bazenu (OSSB)**

V letu 2019 je na Agenciji RS za okolje pričel poskusno delovati sodoben Sistem zgodnjega opozarjanja pred poplavami (Sava Flood Forcasting System/SFFS), ki je bil vzpostavljen z uspešno zaključitvijo projekta za Izboljšanje skupnih aktivnosti v zvezi z upravljanjem poplav v Savskem bazenu, ki ga je v vrednosti dveh milijonov finančno podprl Investicijski okvir za Zahodni Balkan (WBIF) ob podpori Svetovne banke (WB) in ZDA. Do projektnih sredstev so bile upravičene Srbija, BiH in Črna Gora, RS in Hrvaška sta kot članici EU s svojimi dejavnostmi aktivno podpirali izvajanje projekta, ki je imel dve komponenti. Prva komponenta je zajemala pripravo Načrta upravljanja poplavnega tveganja za Savski bazen, s programom ustreznih ukrepov. Druga komponenta, kjer je bila RS še posebej aktivna, je vključevala vzpostavitev skupnega koordiniranega Sistema za napovedovanje poplav in opozarjanje v Savskem bazenu.

Testno obratovanje sistema je potrdilo njegovo učinkovitost, saj se je kakovost informacij ob situacijah ponovnih visokih voda znatno izboljšala. Sistem je zdaj že v rednem obratovanju in ga uporabljajo vse države porečja Save. V okviru Mednarodne komisije za Savski bazen je bil tudi pripravljen Memorandum o soglasju o vzpostavitvi sistema za napovedovanje poplav in opozarjanje v Savskem bazenu; njegov podpis s strani vseh pogodbenic Okvirnega sporazuma o sodelovanju v Savskem bazenu je predviden v letu 2020.

**Sodelovanje v jugovzhodni Evropi na področju krožnega gospodarstva**

Ministrstvo za okolje in prostor jev sodelovanju z Mednarodnim panelom za vire (International Resource Panel – IRP) organiziralo mednarodno konferenco z naslovom »Krožno gospodarstvo v regiji - povezani za trajnost in rast (Circular Economy in the Region - Connected for Sustainability and Growth)«, ki je potekala 8. 11. 2019 na Bledu. Konferenca je z udeležbo na ministrski ravni predstavila vpoglede na temo krožnega gospodarstva s strani nekaterih najbolj priznanih znanstvenikov in strokovnjakov ter ponudila priložnost za razpravo na ministrski ravni o odprtih vprašanjih. Namen konference je bil povezati predstavnike držav jugovzhodne Evrope in deležnike, aktivne na področju krožnega gospodarstva, z osredotočenjem na jugovzhodno Evropo.

**Sodelovanje na področju meteorologije in hidrologije**

Agencija za okolje in prostor gosti Regionalni instrumentacijski center v okviru Svetovne meteorološke organizacije (WMO RIC). Glavni namen centra je pomoč pri zagotavljanju kakovosti meteoroloških meritev in opazovanj, kar je še posebej pomembno z vidika spremljanja podnebnih sprememb. Mehanizmi, ki se uporabljajo pri zasledovanju tega cilja, so: zagotavljanje sledljivosti referenčnih standardov meteoroloških služb, organizacija delavnic na področju metrologije in merilne infrastrukture - prenos znanja, organizacija medlaboratorijskih primerjav in organizacija terenskih primerjav z uporabo umerjevalnega kompleta prenosnih standardov. V letu 2019 je ARSO zagotovili sledljivost referenčnih etalonov za temperaturo, zračni tlak in relativno vlažnost na mednarodno raven srbskemu Republiškemu hidrometeorološkemu zavodu, s katerim redno sodeluje že več kot desetletje.

Center za upravljanje suše v jugovzhodni Evropi (DMCSEE) je bil uspešen pri kandidiranju za evropska sredstva transnacionalnega programa Podonavje, zato je v letih med 2017 do 2019 glavno aktivnost centra predstavljalo izvajanje projekta zmanjševanja tveganje za sušo v Podonavski regiji (DriDanube). Glavni namen projekta je bilo povečanje odpornosti celotne družbe na pojav suše v regiji Podonavja, in sicer z uporabo najnovejše tehnologije pri sledenju in napovedovanju suše ter z razvojem strategije odziva na sušo in posledično boljšim sodelovanjem med odgovornimi ustanovami in glavnimi odločevalci.

ARSO je imel v projektu, ki se je zaključil jeseni z odmevno zaključno konferenco na Dunaju, vlogo vodilnega partnerja, v njem pa je sodelovalo še 14 projektnih in 8 pridruženih strateških partnerjev v podonavski regiji, med njimi tudi iz držav Zahodnega Balkana. Glavni dosežek, ki je bil deležen tudi največjega zanimanja deležnikov (tako javnih kot gospodarskih subjektov ter regijskih strateških partnerjev, npr. ICPDR, EUSDR), je bila nova aplikacija Sušni uporabniški servis (Drought User Service), ki združuje kazalnike razvoja suše na vegetaciji, s poudarkom na podatkih, pridobljenih z daljinskim zaznavanjem. Poenotena je bila tudi ocena tveganja za sušo med vsemi sodelujočimi državami ter ocena posledic suše z uvedbo nacionalnih mrež poročevalcev o suši. Zasnovan je bil prototip optimalnega modela upravljanja s sušo (Optimal drought management model), ki bo pripomogel k učinkovitejšemu odzivu pred in med sušnim dogodkom. Pripravljena je bila tudi Strategija upravljanja suše v Podonavju, ki podaja smernice, kako preseči pomanjkljivosti v procesu odločanja v primeru suše. Del aktivnosti je bil posvečen tudi ozaveščanju javnosti o suši preko ažurnih biltenov z opisom trenutnega stanja razvoja suše v podonavski regiji (Drought Watch) in v regiji jugovzhodne Evrope (Drought Bulletin DMCSEE) ter številnih izobraževalnih dogodkov.

ARSO je tudi eden od izvedbenih partnerjev v okviru projekta Svetovne meteorološke organizacije (WMO), katerega namen je vzpostaviti »Posvetovalni sistem za zgodnje opozarjanje na mnogotere vremensko pogojene nevarnosti v jugovzhodni Evropi (SEE-MHEWS-A)«, financira pa ga Svetovna banka. V projekt so vključene tudi državne meteorološke in hidrološke službe Zahodnega Balkana. V okviru projekta je ARSO zadolžen za vzpostavitev sistema za numerično napovedovanje vremena (ALADIN), za celotno regijo jugovzhodne Evrope, v visoki ločljivosti 2,5 km, ter prilagoditev njegovih rezultatov za potrebe hidrološkega modeliranja in napovedovanja poplav. V letu 2019 so stekle prve aktivnosti ARSO pri vzpostavljanju modela na infrastrukturi Evropskega centra za napovedovanje vremena (ECMWF) v Readingu. ARSO je skupaj z WMO vodil tudi proces vzpostavljanja proste izmenjave razpoložljivih meteoroloških in hidroloških podatkov za potrebe projekta. K podatkovno politiki, ki predstavlja formalni dogovor za takšno izmenjavo, je jeseni pristopilo 14 državnih meteoroloških in hidroloških služb iz jugovzhodne Evrope, med njimi tudi večina državnih meteoroloških in hidroloških služb iz Zahodnega Balkana.

## Krepitev sodelovanja na področju kmetijstva in zdravstva ter na področju dela, družine in socialnih zadev

### 8.1. Krepitev sodelovanja na področju kmetijstva, gozdarstva in prehrane

**Stalna delovna skupina za regionalni razvoj podeželja v jugovzhodni Evropi**

Stalna delovna skupina za regionalni razvoj podeželja v jugovzhodni Evropi (SWG RRD) je pomemben dejavnik aktiviranja čezmejnih partnerstev v državah Zahodnega Balkana. Priprava in izvedba projektov na podlagi določenih območij povezuje ljudi več držav, večinoma dveh ali treh po posameznem projektu. RS ima v okviru RRD SWG status države opazovalke in ne plačuje članarine. SWG RRD zelo ceni podporo Slovenije in njeno posredovanje izkušenj v projektih razvoja podeželja, za Slovenijo pa je ta povezava pomembna zaradi ohranjanja medsebojnih stikov strokovnjakov Zahodnega Balkana ter ohranjanja njene aktivne vloge pri razvoju podeželja in upravljanja z naravnimi viri (gozdarstvo) v državah Zahodnega Balkana.

Ministrstvo za kmetijstvo, gozdarstvo in prehrano (MKGP) je v sodelovanju s SWG RRD gostilo 2,5-dnevni študijski obisk črnogorskih predstavnikov mladih kmetov v Sloveniji. MKGP je v sklopu srečanja predstavilo delovanje in pomen svetovanja kmetijske svetovalne službe v okviru Kmetijske gozdarske zbornice Slovenije ter organiziralo srečanje s slovenskimi mladimi kmetijskimi živinorejci na Štajerskem.

Med 8. in 10. 10. 2019 je na Ohridu potekal Forum kmetijske politike (APF 2019), organiziran s strani SWG RDD. Udeleženci foruma, visoki predstavniki kmetijskih ministrstev iz Zahodnega Balkana, Evropske komisije in raziskovalnih inštitucij, so razpravljali o reformi Skupne kmetijske politike po 2020, novih usmeritvah predpristopnega programa za razvoj podeželja IPARD po 2020, stanju na področju črpanja sredstev Evropske unije (EU) za razvoj podeželja (IPARD II) na območju Zahodnega Balkana ter trendih pri vključevanju raziskovalno-izobraževalnih institucij v kmetijsko politiko s poudarkom na območju Zahodnega Balkana. Predstavnici MKGP sta aktivno sodelovali na delavnicah, kjer so udeleženci razpravljali in izmenjali poglede ter primere dobrih praks na izbranih področjih.

Ob robu foruma so potekali prvi pogovori svetovalnega obora med Slovenijo in Črno goro in svetovalnega odbora med Slovenijo in Severno Makedonijo za nadaljevanje svetovanj s prenosom slovenskih tehničnih izkušenj in dobrih praks za poglavji 11 in 12 v sklopu podpisanih akcijskih načrtov krepitve institucij in administrativne usposobljenosti za izvajanje kmetijske politike (EU) in politike razvoja podeželja za Črno goro in Severno Makedonijo.

Med 11. in 13. 11. 2019 je potekalo zasedanje kmetijskih ministrov iz Zahodnega Balkana v Prištini, ki ga je gostilo kmetijsko ministrstvo Kosova. Slednje predseduje SWG RRD za obdobje enega leta. Zasedanje kmetijskih ministrov iz Zahodnega Balkana in visokih predstavnikov držav opazovalk SWG RRD (Slovenije, Hrvaške, Madžarske, Romunije, Bolgarije, Nemčije, Avstrije) je bilo namenjeno predstavitvi nove usmeritve Skupine kmetijske politike po letu 2020 ter novim usmeritvam in vključevanju dodatnih intervencij v predpristopne programe za razvoj podeželja IPARD III (2021-2027). Državni sekretar Damjan Stanonik je aktivno sodeloval v razpravi vodij delegacij.

**Sodelovanje s Črno goro**

Na podlagi podpisanega Akcijskega načrta za izvedbo aktivnosti Memoranduma o sodelovanju med Ministrstvom za kmetijstvo, gozdarstvo in prehrano Republike Slovenije (MKGP) in Ministrstvom za kmetijstvo in razvoj podeželja Črne gore za obdobje 2016-2021 je bil izveden obisk predstavnikov črnogorske administracije in predstavnikov mladih kmetic in kmetov v Sloveniji. Obisk maja 2019 je bil namenjen predstavitvi vloge in pomena delovanja kmetijske svetovalne službe v Sloveniji ter praktičnemu prenosu znanj in izkušenj mladih kmetijskih prevzemnikov živinorejskih kmetij (obiska prenos dobrih praks in izmenjava izkušenj na področju prireje govejega mesa in izvajanja inovativnih dopolnilnih in storitvenih dejavnosti na kmetiji). Udeleženci strokovnega študijskega obiska so bili mladi črnogorski prevzemniki ter predstavniki Organa upravljanja IPARD II.

Predlagani projekt bilateralne tehnične pomoči za svetovanje organu upravljanja predpristopnega programa IPARD II, na temo priprave na uvedbo LEADER pristopa v Črni gori ter svetovanje za učinkovitejše črpanje sredstev iz ukrepa za diverzifikacijo in dopolnilne dejavnosti na kmetiji ter ekološko kmetovanja IPARD II, se je na pobudo države upravičenke preložil.

Agencija RS za kmetijske trge in razvoj podeželja (AKTRP) je med 13. in 14. 11. 2019 organizirala študijski obisk za predstavnike Direktorata za plačila v okviru Ministrstva za kmetijstvo, na temo slovenskih izkušenj pri izvajanju ukrepov Programa razvoja podeželja. Predstavljen je bil proces odobravanja vlog in zahtevkov za investicijske projekte, digitalizacija ter podrobni postopki pri ukrepih razvoja kmetij in tehnične pomoči.

AKTRP je 23. in 24. 12. 2019 gostila tudi obisk predstavnikov iz Črne gore, v okviru katerega je predstavila svoje izkušnje pri zagotavljanju informacijske podpore za uspešno izvedbo ukrepov skupne kmetijske politike. Predstavljena so bila področja vodenja IT projektov, razvoja aplikacij, skladnosti z ISO standardom in informacijske varnosti.

**Sodelovanje s Severno Makedonijo**

Na podlagi podpisanega Akcijskega načrta za programsko obdobje 2007-2020 za izvedbo aktivnosti Memoranduma o sodelovanju med Ministrstvom za kmetijstvo, gozdarstvo in prehrano Republike Slovenije (MKGP) in Ministrstvom za kmetijstvo, razvoj podeželja in upravljanje z vodami Severne Makedonije za obdobje 2016-2021 so se izvedle sledeče aktivnosti:

MKGP je v 4-mesečnem obdobju (februar - junij) v Severni Makedoniji izvedel drugi sklop projekta tehnične pomoči, začete v letu 2018, s ciljem svetovanja makedonski administraciji pri animacijskih dogodkih za delujoče Lokalne Akcijske Skupine (LAS) za izvajanje LEADER pristopa. Namen projekta je bil priprava in izvedba animacijskih dogodkov za aktivne LAS, delujoče na območju Severne Makedonije, vključno s pripravo programskega dokumenta (LDS) za izvajanje animacijskih dogodkov za LEADER pristopa v državi. Cilj projekta je bil dosežen do konca leta 2019, kjer je makedonska administracija v sklopu javnega poziva podelila finančna sredstva 11 registriranim LAS za nemoteno delovanje LAS in predvsem za nadaljnjo projektno mednarodno sodelovanje z LAS iz držav članic EU. V sklopu projekta je MKGP izvedel animacijski dogodek za LAS v sklopu interaktivne delavnice za LAS, s predstavitvijo majhnih mehkih projektov za LEADER animacije, ki jih izvaja Slovenija v čezmejnem prostoru v okviru CLLD pristopa.

Aprila je potekal študijski obisk predstavnikov iz Severne Makedonije na Upravi RS za varno hrano, veterinarstvo in varstvo rastlin (UVHVVR), na temo predstavitve informacijskih sistemov.

Prav tako je aprila UVHVVR v okviru TAIEX organizirala študijski obisk za 3 predstavnike Agencije za prehrano in veterinarstvo Severne Makedonije na področju živalskih stranskih proizvodov (ŽSP). Predstavniki Agencije za prehrano in veterinarstvo Severne Makedonije so tekom obiska , s strani UVHVVR, Ministrstva za okolje, Nacionalnega veterinarskega inštituta in koncesionarja KOTO, d. o. o. pridobili pomembne tehnične informacije za izvedbo javnega razpisa za izgradnjo predelovalnega obrata za ŽSP kategorijo 1 in 2 (kafilerija) in za vzpostavitev sistema za zbiranje ŽSP - tehnične zahteve za transportna sredstva in kontejnerje. Tekom študijskega obiska so obiskali obrat za predelavo ŽSP kategorije 1 in 2, vmesni obrat NVI za zbiranje živalskih trupel in bioplinarno, ki uporablja tudi ŽSP kategorije 2.

**Sodelovanje s Srbijo**

Na področju kmetijstva, gozdarstva in prehrane državi tradicionalno dobro sodelujeta. V času 5. skupnega srečanja Vlade Republike Slovenije in Vlade Republike Srbije v Novem Sadu decembra se je sodelovanje nadgradilo z novimi aktivnostmi in dogovori. V ospredju je bil podpis memoranduma o soglasju med ministrstvoma o tehničnem sodelovanju na področju kmetijstva in razvoja podeželja. Sodelovanje med ministrstvoma bo potekalo na devetih konkretnih področjih sodelovanja, ki so opredeljena v izvedbenem dokumentu memoranduma – akcijskem načrtu sodelovanja med ministrstvoma v obdobju 2020–2025. Na področju gozdarstva sta se državi dogovorili o sodelovanju v okviru koordinacije 17+1 (Kitajska in države Srednje in Vzhodne Evrope), posebej pri pripravi investicijskega kataloga.

Na skupnem srečanju vlad je Srbija tudi sprejela pobudo Pomurskega sejma, da bo v letu 2020 prevzela vlogo države partnerice na mednarodnem kmetijskem in živilskem sejmu AGRA v Gornji Radgoni. V popoldanskem delu zasedanja vlad je potekala tudi poslovna konferenca, ki jo je organizirala Agencija za kmetijske trge in razvoj podeželja RS. Konferenca je bila namenjena predstavitvi poslovnega modela plačilne agencije, predvsem v luči informacijske tehnologije, ki omogoča izpolnjevanje kriterijev IAKS (integrirani administrativni kontrolni sistem), predpisanih z evropskimi uredbami.

Ob koncu leta so stekle priprave za usklajevanje prvega projekta tehnične pomoči svetovanja MKGP administrativni krepitvi srbskemu kmetijskemu ministrstvu, ki jo bo MKGP nudil v prvi polovici leta 2020. V sklopu projekta bilateralne tehnične pomoči je predvideno slovensko svetovanje na področjih: vinogradniški in vinarski sektor, priprave na črpanje sredstev iz naslova dopolnilnih dejavnosti na kmetijah IPARD II ter posledično vzpostavitvijo certifikacijskega sistema za ekološko kmetovanje, območja z omejenimi možnosti ter naknadno dogovorjeno področje ribištva.

Septembra je UVHVVR gostila dva štiridnevna študijska obiska predstavnikov Uprave za varstvo rastlin Srbije. UVHVVR je v sklopu teh obiskov seznanila predstavnike iz Srbije s postopki in sistemom za registracijo fitofarmacevtskih sredstev v okviru EU zakonodaje, predvsem v luči predpristopnih pogajanj Srbije z EU in usklajevanja zakonodaje Srbije z EU zakonodajo. Srbski predstavniki so aktivno sodelovali z mnogimi vprašanji in reševanjem tekočih zadev iz srbske prakse.

**Sodelovanje z Bosno in Hercegovino**

Kontakti z institucijami v Bosni in Hercegovini so redni, slovenski javni uslužbenci sodelujejo v sklopu delavnic, podprtih s strani kratkoročne tehnične pomoči EU, ki jo slednja financira prek TAIEX instrumenta.

**Sodelovanje s Kosovom**

Izveden je bil študijski obisk v Sloveniji za 18-člansko delegacijo iz Kosova, za katero je MKGP ob tesnem sodelovanje s Kmetijsko gozdarsko zbornico Slovenije izvedel prenos znanj in svetovanja na področju kmetijstva in razvoja podeželja. Delegacija se je podrobneje seznanila z sistemom in organiziranostjo delovanje kmetijske svetovalne službe v Sloveniji, predstavitvijo živinorejske panoge vključno s trženjem kmetijskih proizvodov v sklopu kratkih lokalnih verig ter promocijo nacionalnih shem za kmetijske proizvode.

Okrepilo se je sodelovanje s kosovskim kmetijskim ministrstvom, kjer sta se ob izvajanju prenosov slovenskih izkušenj v sklopu kratkoročne tehnične pomoči EU - TAIEX pridružila še 2 študijska obiska v Sloveniji. Aprila je bil organiziran študijski obisk, katerega cilj je bila institucionalna krepitev in prenos znanj ter izkušenj delovanja informacijskega sistema na področju kmetijstva in razvoj podeželja v Sloveniji.

Decembra se je nadaljeval študijski obisk predstavnikov kmetijskega ministrstva s Kosova, kjer so se udeleženci podrobneje seznanili z vzpostavitvijo in delovanjem integriranega administrativnega in kontrolnega sistema za kmetijstvo in razvoj podeželja v Sloveniji. Obisk je bil namenjen predstavitvi horizontalnih zadev s področja delovanja podpornih sistemov resornega ministrstva in delovanja sistema IAKS s strani AKTRP. Tudi UVHVVR je v okviru obiska predstavnikov Kosova na MKGP pripravil predstavitev informacijskih sistemov.

**Sodelovanje znotraj usklajevalnega mehanizma Kitajske in držav srednje in vzhodne Evrope (17+1) v gozdarstvu**

Države Zahodnega Balkana, z izjemo Kosova, sodelujejo v pobudi 17+1 in v okviru mehanizma za usklajevanje sodelovanja na področju gozdarstva, ki ga Slovenija vodi od leta 2016. Maja 2016 je Brdu pri Kranju potekalo prvo srečanje na visoki ravni mehanizma za usklajevanje sodelovanja v gozdarstvu med Kitajsko in državami srednje ter vzhodne Evrope, kjer je bil sprejet Akcijski načrt za sodelovanje v okviru mehanizma za usklajevanje sodelovanja med Kitajsko in državami CEE na področju gozdarstva.

24. in 25. 4. 2019 se je v Varšavi sestala skupina za zvezo mehanizma. Skupina za zvezo je razpravljala o poročilu dela in izvajanju dveletnega načrta dela, o izdelavi kataloga investicijskih priložnosti in pripravah na ministrsko konferenco mehanizma leta 2020 na Kitajskem. Skupina se je zavzela za krepitev sodelovanja na področjih izmenjave dobrih praks ter trajnostnega in večnamenskega upravljanja gozdov, skupnega sodelovanja raziskovalnih institucij na mednarodnih projektih.

### 8.2. Krepitev sodelovanja na področju zdravstva

**Sodelovanje z Albanijo**

Decembra se je minister za zdravje RS sestal z veleposlanikom Republike Albanije v RS, ki je predstavil stanje v Albaniji po potresu v novembru 2019 ter podal informacijo o humanitarni pomoči, ki so jo RS, različne humanitarne organizacije, kakor tudi slovenski državljani nudili Albaniji ob tej elementarni nesreči. Predstavil je tudi konkretne potrebe v medicinski opremi, ki bi jo v Albaniji potrebovali. Minister je v pogovoru izrazil solidarnost z Albanijo in zagotovil pripravljenost za nudenje pomoči v okviru razpoložljivih finančnih in kadrovskih možnosti.

Veleposlanik je obenem predlagal, da bi strani preverili in po potrebi prenovili sporazum med Vlado Republike Slovenije in Vlado Republike Albanije o sodelovanju v zdravstvu in medicini, ki je bil sklenjen leta 1994.

**Sodelovanje z Bosno in Hercegovino**

Oktobra sta Univerzitetni klinični center Ljubljana in Ministrstvo za zdravje RS prejela vabilo Univerzitetnega kliničnega centra Republike Srbske (Bosna in Hercegovina) za obisk v tej ustanovi. Obisk predstavnikov Univerzitetnega kliničnega centra Ljubljana je bil že realiziran, o obisku predstavnikov Ministrstva za zdravje RS v Univerzitetnem kliničnem centru v Banja Luki pa v letu 2020 dogovor še ni bil sprejet.

Konec novembra je Ministrstvo za zdravje RS prejelo pobudo predsednika Združenja družinskih zdravnikov prof. dr. Zaima Jatića za sodelovanje Bosne in Hercegovine in RS na področju zdravja in varovanja okolja, predvsem v zvezi z izvedbo raziskav, ki bi dokazale vpliv onesnaženosti zraka na zdravje prebivalcev.

**Sodelovanje s Črno goro**

Konec februarja sta se v Ljubljani srečala minister za zdravje RS in minister za zdravje Črne gore, ki se je z delegacijo udeležil dogodka v organizaciji CEF na temo projekta, katerega cilj je krepitev kapacitet resornih in finančnih ministrstev predpristopnih držav Zahodnega Balkana in Turčije pri načrtovanju strukturnih reform in njihovih fiskalnih učinkov.

Konec marca se je mudila na delovnem sestanku v Ministrstvu za zdravje RS  delegacija Odbora za zdravstvo, delo in socialne zadeve Skupščine Črne gore.

V septembru je Zdravstveni inšpektorat RS na povabilo Tržnega inšpektorata RS sodeloval v TAIEX projektu - študijskem obisku delegacije iz Črne Gore z namenom prenosa dobrih praks na področju nadzora tobačnih izdelkov (oglaševanje, prodaja, kajenje, sledljivost, preventivni ukrepi, poročanje…).

**Sodelovanje s Severno Makedonijo**

Od 10.-12. 9. 2019 se je v Sloveniji mudila delegacija iz Severne Makedonije (Sklada zdravstvenega zavarovanja Republike Severne Makedonije, Ministrstva za zdravje, Združenja zasebnih ginekologov in nevladne organizacije HERA). Obiskali so Ministrstvo za zdravje, Združenje zdravstvenih zavodov Slovenije in Zavod za zdravstveno zavarovanje Slovenije. Teme pogovorov so bile razpoložljivost medicinskega osebja (zdravniki, medicinske sestre, babice); dostopnost in teritorialno pokritje zdravstvenih storitev ter izzivi le-teh; paket zdravstvenih storitev, ki jih krije socialno zdravstveno zavarovanje in vloga dopolnilnega zdravstvenega zavarovanja; načini plačila za zdravstvene storitve; na dokazih utemeljeni standardi medicine in zdravstvenih storitev; nadzor izvajalcev zdravstvenih storitev.

**Sodelovanje s Srbijo**

Med državama je zelo dobro razvito sodelovanje na področju varstva pred sevanji in sicer med Upravo RS za varstvo pred sevanji in upravnim organom iz Srbije na predmetnem področju.

Zelo dobro je sodelovanje tako na bilateralnem nivoju, kot tudi znotraj regije in v okviru mednarodnih organizacij, zlasti Pompidoujeve skupine pri Svetu Evrope, na področju prepovedanih drog. Sodelovanje med državama na teh vsebinah je vezano na raziskovalni projekt o analizi metabolitov NPS (novih psihoaktivnih snovi) v biološkem materialu, ki so jo za razpis Evropske Komisije koordinirali srbski partnerji. Sodelujoča institucija na slovenski strani je Nacionalni laboratorij za zdravje, okolje in hrano.

**Regionalno sodelovanje**

Strokovnjaki s področja javnega zdravja iz držav Zahodnega Balkana (Bosne in Hercegovine ter Črne gore) so se od 11.-13. 6. 2019 udeležili konference »High-level Conference on Health Equity – Accelerating Progress Towards Healthy and Prosperous Lives for all in the WHO European Region«, ki jo je v sodelovanju s Svetovno zdravstveno organizacijo gostila RS.

Intenzivno strokovno sodelovanje na različnih strokovnih področjih je v letu 2019 potekalo tudi med terciarnimi zdravstvenimi ustanovami iz RS (zlasti Univerzitetnim kliničnim centrom Ljubljana in Onkološkim inštitutom Ljubljana) ter zdravstvenimi ustanovami iz Bosne in Hercegovine, Črne Gore, Srbije, Kosovo in Severne Makedonije.

### 8.3. Krepitev sodelovanja na področju dela, družine in socialnih zadev

Večina sodelovanja na področju dela, družine in socialnih zadev je potekala s Srbijo in Bosno in Hercegovino.

**Srbija**

1. 9. 2019 je začel veljati Sporazum o zaposlovanju državljanov Republike Srbije v RS. Sporazum med Vlado RS in Vlado Republike Srbije o zaposlovanju delavcev migrantov iz Republike Slovenije določa naslednje ključne elemente, in sicer:

- pogoje in obseg zaposlovanja državljanov Republike Srbije v RS,

- pogoje in postopke za izdajo dovoljenja za dostop na slovenski trg dela,

- obveznosti in dolžnosti delodajalcev in delavcev migrantov,

- spodbujanje pred-integracijskih procesov za vključitev na trg dela in družbo države zaposlitve že v državi izvora (t.j. Republiki Srbiji) ter

- pogoje za ponovno vrnitev v državo zaposlitve.

19. 9. 2019 v Beogradu in 26. 9. 2019 v Nišu sta potekala Zaposlitvena sejma, ki so se ju udeležili predstavniki ministrstev, pristojnih za slovensko in srbsko službo za zaposlovanje, z namenom predstavitve informacij. Gre za prvi dve aktivnosti v okviru vzpostavitve projekta Info točk v RS in predintegracijskih ukrepov v državah izvora.

**Bosna in Hercegovina**

30. in 31. 10. 2019 se je MDDSZ udeležilo redne konference v BiH s področja invalidov pod naslovom "Delujmo zajedno" – 13. mednarodna konferenca o statusu in pravicah invalidov, ki je bila namenjena izmenjavi znanja, zakonodaje in dobrih praks na področju varstva invalidov. Pogovor je tekel tudi o položaju otrok s posebnimi potrebami v osnovnih šolah in razvoju prilagojenega učnega načrta, ki je pomemben za vsakega otroka individualno. Velik pomen je bil dan tudi inkluzivnemu šolanju.

**Črna gora**

MDDSZ je v predvsem nadaljevalo že utečeno sodelovanje pri usklajevanju nacionalne zakonodaje in razumevanju acquis na področju reguliranih poklicev in celotnega področja priznavanja poklicnih kvalifikacij, kjer je bil poseben poudarek namenjen naslednjim aktivnostim:

* pomoč pri uskladitvi podzakonskih predpisov, ki posegajo na področje priznavanja poklicnih kvalifikacij (delo bo osredotočeno predvsem na Prilogo IV Direktive 2005/36 (seznam I, II in III);
* predstavitev aplikacije/portala, ki ga je nadgradila Evropska komisija za vnos podatkov s strani držav članic glede reguliranih poklicev ter predstavitvi glede vključevanja posameznih reguliranih poklicev v samo bazo (v povezavi s testom sorazmernosti, ki temelji na podlagi 59. člena Direktive 2013/55/EU z dne 20. 11. 2013 o spremembi Direktive 2005/36/ES o priznavanju poklicnih kvalifikacij in Uredbe (EU) št. 1024/2012 o upravnem sodelovanju prek informacijskega sistema za notranji trg (uredba IMI), in se povezuje tudi z Direktivo (EU) 2018/958 Evropskega parlamenta in Sveta z dne 28. 6. 2018 o preskusu sorazmernosti pred sprejetjem nove regulacije poklicev).

V aprilu je bil na omenjenem področju dela izveden tudi en obisk države prejemnice bilateralne tehnične pomoči.

## Spodbujanje sodelovanja na področju izobraževanja, mladine in športa

Z Bosno in Hercegovino, Črno goro, Kosovom, Severno Makedonijo in Srbijo ima RS podpisane protokole na področju izobraževanja, katerih osnovno določilo je izenačitev z državljani RS in/oz. z državljani EU glede stroškov plačila študija (ne zaračunava se jim t.i. šolnina za tujce). Protokoli so veljavni do vstopa posamezne države v EU.

Tako je bilo v študijskem letu 2018/19 na osnovi protokolov v RS vpisanih 952 študentov iz BiH, 137 študentov iz Črne gore, 208 študentov s Kosova, 933 študentov iz Severne Makedonije ter 592 študentov iz Srbije.

Izmenjave študentov in profesorjev potekajo v okviru podpisanih protokolov ter programa CEEPUS z vsemi državami Zahodnega Balkana in skupaj predstavljajo skoraj 50% delež vseh izmenjav, ki potekajo v okviru meddržavnih dogovorov.

Slovenija je v s celostno podobo »Study in Slovenia« sodelovala na visokošolskih sejmih v Beogradu (marec), Skopju (april) in v Sarajevu (november). Gre za skupni nastop in predstavitve vseh treh javnih univerz ter drugih zainteresiranih visokošolskih zavodov.

Slovenski nacionalno informacijski center ENIC-NARIC je organiziral in izvedel 6. regionalno konferenco ENIC in NARIC centrov držav nekdanje Jugoslavije. Udeležili so se je predstavniki Bosne in Hercegovine, Hrvaške, prvič pa tudi predstavnica Kosova. Predstavnikov Srbije, Severne Makedonije in Črne gore ni bilo še na nobeni od teh konferenc, ki so jih gostile Slovenija, Bosna in Hercegovina in Hrvaška. Sodelovanje med državami na področju priznavanja izobraževanja bi lahko bilo veliko bolj tvorno, če bi se udeleževale vse države. Predstavniki nacionalnih informacijskih centrov navedenih držav se običajno ne udeležujejo tudi letnih srečanj celotne mreže Enic in Naric, ki jih organizirajo posamezne države podpisnice t.i. Lizbonske konvencije o priznavanju visokošolskih kvalifikacij v sodelovanju s Svetom EU. Osnovne teme 6. regionalne konference v Ljubljani so bile povezane z zagotavljanjem kakovosti in problematiko ponarejenih listin v izobraževanju. V zaključkih konference je bil podan predlog, da 7. regionalno konferenco v letu 2020 organizira Kosovo.

V Bosno in Hercegovino je RS posredovala diplomatsko noto glede problematike porasta ponarejenih listin o izobraževanju, afere s kupljenimi listinami in porasta prekvalifikacij/izrednega izobraževanja, pri katerem je izražen dvom v kakovost poteka izobraževanja in pridobljenega znanja.

V letu 2018 je bil dogovorjen že dolgo načrtovani delovni obisk slovenskega Enic-Naric centra v Severni Makedoniji in na Kosovu zaradi pomanjkanja informacij o šolskih sistemih in kvalifikacijah ter posledično zastojev v postopkih vrednotenja kvalifikacij iz teh držav. Predstavniki teh držav se ne udeležujejo srečanj mreže centrov, ne na evropski ne na regionalni ravni, z izjemo Kosova na letošnji regionalni konferenci. Do realizacije obiska Slovenije v letu 2019 ni prišlo, zato bodo potekala prizadevanja za izvedbo obiska v enem od prihodnjih dveh let.

MIZŠ je organiziralo in financiralo dopolnilni pouk slovenščine v več krajih v Bosni in Hercegovini, Srbiji, Makedoniji in v Črni gori. Dopolnilni pouk v regiji poučujejo 4 napotene učiteljice iz Slovenije in 7 nenapotenih učiteljev/učiteljic. Za dopolnilni pouk slovenskega jezika in kulture na tem območju je MIZŠ v letu 2019 namenil cca 370.000€. Otroci slovenskega rodu iz držav Zahodnega Balkana se lahko udeležijo 14-dnevne poletne šole v Sloveniji. V letu 2019 je bil interes zelo velik, saj so udeleženci iz držav Zahodnega Balkana predstavljali več kot polovico vseh udeležencev.

MIZŠ sofinancira dopolnilni pouk maternih jezikov in kultur za otroke drugih narodnosti v RS. V šolskem letu 2018/19 je bil sofinanciran dopolnilni pouk makedonščine in albanščine, bosanščina in srbščina pa se v tem šolskem letu nista izvajali. Novembra 2019 je Zavod RS za šolstvo organiziral strokovno srečanje in izobraževanje za učitelje dopolnilnega pouka maternih jezikov in kultur z naslovom Dobre prakse pri poučevanju jezikov .

MIZŠ financira tudi tečaj slovenščine dijakom tujcem prvi dve leti srednješolskega izobraževanja. V šolskem letu 2018/19 je ministrstvo za tečaj slovenščine za dijake tujce izplačalo 195.386,20 EUR. Izvedeno je bilo 16.364 ur (vrednost ure je bila 11,94 EUR, ki vsebuje vse dajatve).

**SALTO center za Jugovzhodno Evropo**

V Sloveniji deluje SALTO center za Jugovzhodno Evropo, ki bistveno prispeva k dojemanju dejanske odprtosti programa za sodelovanje akterjev iz držav jugovzhodne Evrope in krepi možnosti za njihovo enakopravnejše vključevanje. Podporni center SALTO za Jugovzhodno Evropo, ki deluje v okviru Nacionalne agencije programa Erasmus+: Mladi v akciji, katerega delovanje podpira tudi Urad RS za mladino (URSM), je na področju Zahodnega Balkana ali z udeleženci iz te regije, organiziral več različnih mednarodnih aktivnosti.

Te aktivnosti so vključevale:

* Letno dolgoročno izobraževanje “EUtopia - diversity in a changing Europe,” ki je bilo izvedeno v dveh delih: začetni dogodek v Latviji ter zaključni dogodek v Črni gori.
* Izobraževanje “Cherry on the Cake,” organizirano skupaj s slovensko Nacionalno agencijo programa Erasmus+: Mladi v akciji, je bilo izvedeno v Albaniji novembra 2019. Gre za vsakoletno izobraževanje z namenom dviga kvalitete organiziranih mladinskih izmenjav.
* V okviru strateškega partnerstva med nacionalnimi agencijami je SALTO center za Jugovzhodno Evropo sodeloval v partnerstvu osredotočenem na vključevanje, in sicer s so-organizacijo in podporo sodelujočih mladinskih delavcev iz držav Zahodnega Balkana v dveh aktivnostih za oblikovanje partnerstva in eni konferenci za mladinske delavce, ki delujejo na prikrajšanih območjih ter z mladimi s posebnimi potrebami. Aktivnosti so potekale na Portugalskem, v Nemčiji in na Irskem.
* V okviru sodelovanja na dolgoročnem projektu med nacionalnimi agencijami, usmerjenem na boj proti radikalizaciji mladine, je SALTO center za Jugovzhodno Evropo podprl nekaj mladinskih delavcev z območja Zahodnega Balkana pri udeležbi na izobraževanju v Italiji in na študijskem obisku v Belgiji, ter gostil letno srečanje projektnih partnerjev v Ljubljani.
* SALTO center za Jugovzhodno Evropo je bil aktivno dejaven še v enem strateškem partnerstvu v mreži nacionalnih agencij na temo “Mladi na delu,” katerega osrednja tema je vloga mladinskega dela pri podpori zaposlovanja in zaposljivosti mladih. SALTO center za Jugovzhodno Evropo je na to temo organiziral in gostil prvo srečanje regionalne posvetovalne skupine za Zahodni Balkan in podprl udeležbo mladinskih delavcev iz regije v treh aktivnostih krepitve partnerstev, ki so potekale v Veliki Britaniji, Španiji in na Malti.
* SALTO center za Jugovzhodno Evropo je razvil spletno izobraževalno orodje za mladinske delavce, ki želijo delati z mladimi na področju Evrope in aktivnega evropskega državljanstva, in v Ljubljani organiziral seminar za mladinske delavce z namenom testiranja orodja ter pridobivanja informacij o uporabniških izkušnjah.
* SALTO center za Jugovzhodno Evropo je (so-)organiziral dva “projektna laboratorija”: evropski “project lab” v Nemčiji, ter regionalni zahodno-balkanski “project lab” v Albaniji. Cilj obeh je bil podpora novih organizacij pri razvoju projektov v programih Erasmus+ ter Evropska solidarnostna enota.

Za podporo Evropski solidarnostni enoti (ESE) je SALTO center za Jugovzhodno Evropo nadaljeval z organizacijo in nudenjem podpore prostovoljcem v obliki usposabljanj ob prihodu (On-arrival Trainings) ter vmesnega vrednotenja (Mid-Term Evaluation), za udeležence prostovoljskih aktivnostih iz držav Zahodnega Balkana pa je organiziral letno srečanje (Annual ESE Event). Ravno tako je SALTO center za Jugovzhodno Evropo še naprej izvajal postopke dodeljevanja znaka kakovosti (Quality Label) v okviru programa ESE.

Glede na to, da se bo sedanji program Erasmus+ kmalu zaključil, ter zaradi snovanja novih evropskih programov za mladino, je SALTO izvedel in objavil strateško analizo izvajanja programa Erasmus+ v državah Zahodnega Balkana, vključno s priporočili za nadaljnje ukrepe.

V sodelovanju z več nacionalnimi agencijami in regionalnimi SALTO centri je SALTO center za Jugovzhodno Evropo za zaposlene na nacionalnih agencijah gostil posvetovalni sestanek o sodelovanju s sosednjimi partnerskimi državami (Zahodni Balkan, Vzhodna Evropa in Kavkaz, Evro-Mediteranska regija), z namenom razviti priporočila za prihodnje evropske mladinske programe, kot tudi skupno podporno strategijo. Priporočila so bila sprejeta s strani mreže nacionalnih agencij, prav tako pa so bila poslana na Evropsko komisijo za nadaljnje postopke.

SALTO center za Jugovzhodno Evropo je prav tako sodeloval z drugimi SALTO centri z namenom priprave skupnega predloga za mandat SALTO mreže, vključno s skupnimi lastnostmi za vse SALTO centre, kot tudi posebne značilnosti vsakega posameznega SALTO centra. Prenovljena je bila tudi celostna grafična podoba mreže SALTO centrov, posledično pa so bile posodobljene spletne strani in socialna omrežja mreže SALTO.

## Krepitev sodelovanja na področju znanosti in informacijske družbe

Slovenski javni raziskovalni zavodi in druge raziskovalne ustanove uspešno sodelujejo z raziskovalnimi ustanovami držav Zahodnega Balkana v okviru evropskih projektov in programov (Okvirni program EU za raziskave in inovacije OBZORJE 2020, v programu COST - evropski program sodelovanja v znanosti in tehnologiji in v okviru Srednjeevropske pobude (SEP)).

Sodelovanje Slovenije v okvirnem programu Obzorje 2020 z državami Zahodnega Balkana in število projektov:

Albanija - 9

Bosna in Hercegovina - 12

Črna gora - 8

Severna Makedonija - 15

Srbija - 45

Sodelovanje med RS in državami Zahodnega Balkana poteka tudi v okviru javno-javnih partnerstev, kamor sodijo instrumenti ERA-NET, pobude po 185. členu PDEU, JPI (pobude za skupno načrtovanje raziskovalnih programov, kot so podnebne spremembe, staranje prebivalstva, energetske spremembe itd.) in instrument EJP (evropsko skupno načrtovanje).

Na podlagi sporazumov o znanstveno-tehnološkem sodelovanju in izvedbenih programov so se izvajali bilateralni raziskovalni projekti z Bosno in Hercegovino (48 projektov), s Črno goro (30 projektov) in s Srbijo (55 projektov). V okviru projektov RS financira izmenjave raziskovalcev.

V Ženevi je bilo 25. 10. 2017 podpisano Pismo o nameri o ustanovitvi mednarodnega inštituta za trajnostne tehnologije v jugovzhodni Evropi. Pismo o nameri so podpisale Albanija, Bosna in Hercegovina, Črna gora, Kosovo, Severna Makedonija, Srbija ter Bolgarija in RS. Na 6. vrhu Berlinskega procesa 5. 7. 2019 v Poznanu je Memorandum o sodelovanju v regionalni pobudi podpisalo šest predsednikov vlad (Albanije, Bosne in Hercegovine, Bolgarije, Kosova, Črne gore in Severne Makedonije). Projekt je v letu 2019 prešel iz pripravljalne faze v fazo oblikovanja študije. RS s svojim predstavnikom s strani MIZŠ sodeluje pri delu usmerjevalnega odbora projekta in bo 24. 1. 2020 gostila sedmo zasedanje omenjenega odbora.

## Sodelovanje v kulturi in medkulturni dialog

**Sodelovanje na področju umetnosti**

Ministrstvo za kulturo je v okviru svojih možnosti še naprej podpiralo živahno sodelovanje med javnimi zavodi, kulturnimi organizacijami in ustvarjalci v regiji, tudi v okviru različnih mrež, povezav in dolgoročnejših programov in projektov izmenjav, ki potekajo na vseh področjih umetnosti, kot so na primer mednarodna založniška mreža Traduki.

**Sodelovanje na področju muzejske dejavnosti**

Ministrstvo za kulturo je v okviru letnega financiranja javnih zavodov podprlo izmenjave razstav in medinstitucionalno sodelovanje s hrvaškimi, makedonskimi in srbskimi muzeji. Muzeji so v svoje programe vključili strokovno povezovanje in sodelovanje pri prijavah na evropske projekte. Pomorski muzej Sergej Mašera Piran kontinuirano sodeluje s pomorskimi in arheološkimi muzeji ob Jadranu.

**Sodelovanje na področju knjižnične dejavnosti**

Ministrstvo za kulturo v okviru letnega financiranja državnih javnih zavodov podprlo program dela Narodne in univerzitetne knjižnice, ki med drugim, poleg sodelovanja s knjižnicami Zahodnega Balkana pri medknjižnični izposoji in zameni gradiva, sodeluje tudi pri aktivnostih, povezanih s projektom COBISS.net (nosilec IZUM), kot tudi pri razvoju Europeane na področju vključevanja novih digitalnih vsebin držav JV Evrope.

V okviru iniciative SEENL – letnega srečanja in konference direktorjev nacionalnih knjižnic jugovzhodne Evrope, je bilo vzpostavljeno sodelovanje med nacionalnimi knjižnicami v regiji, ki jih povezuje zgodovina in s tem skupne izkušnje, zbirke ter v času skupne države vzpostavljena sodelovanja. Srečanje je gostila Bolgarija, ravnatelj Viljem Leban pa je sodeloval s predstavitvijo projekta NUK 2 in prizadevanj za izgradnjo nove knjižnične stavbe.

Poleg rednih strokovnih stikov in storitev se s knjižnicami v regiji povezujemo tudi pri organizaciji razstav, strokovnih izmenjav in skupnih dogodkov, s katerimi želimo spodbuditi prenos znanja in izkušenj, kot tudi promocijo knjižničnih zbirk in zakladov onkraj državnih meja. Posebno pozornost namenjamo gostovanju razstav NUK.

**Sodelovanje med arhivi**

Sodelovanje med posameznimi arhivskimi službami pri gostovanju in izmenjavi razstav, dogodkov (predstavitev publikacij, projektov ipd.) ter vzajemnega sodelovanja na arhivskih konferencah in posvetih (predvsem RS, Bosna in Hercegovina – Tuzla, Mostar, Sarajevo) je aktivno potekalo.

SFA – Slovenski arhiv pri Arhivu RS je sodeloval na Festivalu nitratnega filma v Beogradu 6. do 8. 6. 2019. Ob tej priložnosti so tekli tudi dogovori z Jugoslovansko kinoteko, Beograd. Pogovori so tekli o izmenjavi izkušenj pri digitalizaciji filmskega gradiva in restavraciji filmov.

Slovenski predstavniki so se udeležili tudi Dnevov slovenskega filma v Beogradu (organizirali so konferenco o delu F. Štiglica) v organizaciji Jugoslovanske kinoteke 7. 12. 2019.

Velja izpostaviti tudi organizacijo gostovanja potujoče razstave ARS in drugih regionalnih arhivov "Arhivi - zakladnica spomina", v Srbiji (Arhiv Srbije) od junija do oktobra, nakar se je razstava preselila v Romunijo - kjer je gostovanje in otvoritev razstave načrtovano v začetku 2020 in morebiti na Madžarskem konec leta.

Več slovenskih arhivistov (iz Pokrajinskega arhiva Maribor, Arhiva RS, Arhiva RTV Slovenija) se je z referati udeležilo 32. posveta »Arhivska praksa 2019«, 27. in 28. 9. 2019 v Tuzli (BiH).

V letu 2018 začeti projekt Gustav Tönnies in sinovi se je v letu 2019 nadaljeval. Projekt je v sodelovanju s Slovensko-švedskim društvom, s pozivom arhivom za iskanje podatkov o družini Tönnies ter njihovih podjetjih. K projektu je vabljenih 11 arhivov v tujini (Deželni arhiv Gradec, Državni arhiv Trst, Hrvatski državni arhiv, Državni arhiv v Zagrebu, Državni arhiv na Reki, Državni arhiv v Pazinu, Historijski arhiv Sarajeva, Arhiv BiH in Avstrijski državni arhiv) ter trije slovenski arhivi (Zgodovinski arhiv Ljubljana, Zgodovinski arhiv Celje, Arhiv RS). Ob Mednarodnem dnevu arhivov 2019 je bila otvoritev razstave v Arhivu RS "Gustav Tönnies in sinovi", isti dan 6. 6. 2019 pa je bil sestanek sodelujočih arhivov - z namenom pregleda napredka pri zbiranju podatkov.

**Sodelovanje na področju slovenskega jezika – lektorati in študiji slovenščine na univerzah**

**Albanija**

Na albanskih univerzah za sedaj ni študija slovenščine. Na Fakulteti za tuje jezike Univerzi v Tirani sicer deluje Lektorat za slovanske jezike, za katerega ni velikega interesa (teh podatkov pri nas na FF UL ni).

**Bosna in Hercegovina**

Lektor slovenščine, napoten s strani RS, dela na Filozofski fakulteti Univerze v Sarajevu, slovenščina ima status obveznega izbirnega lektorata in izbirnega lektorata za slaviste, študente Filozofske fakultete in Univerze v Sarajevu ter zunanje, študentov je več kot 60, zanimanja je veliko. Od oktobra 2018 poteka tudi lektorat slovenščine na Filozofski fakulteti v Banjaluki, ki ga je v preteklem študijskem letu izvajal lektor, napoten iz RS v Sarajevu, od oktobra 2019 pa ga izvaja nov lektor preko FF UL po pogodbi. Smiselno bi bilo razmišljati o polovični zaposlitvi lektorja.

**Črna gora**

Na visokošolskih ustanovah v Črni gori se trenutno ne izvajajo programi učenja slovenskega jezika.

**Kosovo**

Na Kosovu ne obstaja študij slovenskega jezika. S kosovsko stranjo so potekali pogovori o lektoratu za albanski jezik na Filozofski fakulteti v Ljubljani in nato še o lektoratu slovenskega jezika na Kosovu. Ideja o obeh lektoratih je bila pred leti zamrznjena zaradi pomanjkanja finančnih sredstev.

**Severna Makedonija**

Slovenščina se poučuje na Filozofski fakulteti Blaže Koneski v Skopju, program izvaja redna profesorica, financirana samo s tuje strani. Izkazana je potreba po lektorju slovenščine, saj bi njegova prisotnost zaokrožila kvaliteto poučevanja slovenščine na univerzi in povezovanja s RS na univerzitetni in kulturni ravni.

**Srbija**

Lektor slovenščine, napoten s strani RS, dela na Filološki fakulteti Univerze v Beogradu. Slovenistika je diplomska in podiplomska študijska smer v okviru Oddelka za splošno jezikoslovje in izbirni lektorat za študente srbistike in drugih študijev Filološke fakultete. Študentov študijske smeri je okoli 60, na lektoratu okoli 30. Poleg tega lahko vsi študenti Filološke fakultete izberejo predmet Slovenska kultura, ki ga izvaja redna profesorica in za katerega je izredno veliko zanimanje – do 700 vpisanih študentov vsako leto. Zaradi kadrovske podhranjenosti in velikega števila študentov na vseh ravneh študija je Filološka fakulteta v Beogradu z oktobrom 2018 zaposlila še enega učitelja, prizadevanja za to z obeh strani so bila uspešna. Enoletni obvezni izbirni lektorat slovenščine se izvaja tudi na Filozofski fakulteti Univerze v Novem Sadu, učitelja financira univerza sama.

**Regionalno sodelovanje na področju filma**

RS se skupaj s Hrvaško, Bosno in Hercegovino, Srbijo, Severno Makedonijo, Črno goro in Bolgarijo že nekaj let predstavlja s skupnim paviljonom na filmski tržnici in filmskem festivalu v Cannesu. Prav tako s temi državami sodeluje v koprodukcijskem skladu Eurimages in Evropski filmski promociji, prav tako v bilateralnih in multilateralnih filmskih koprodukcijah.

**Kulturni sklad**

Bilateralno kulturno sodelovanje s posameznimi državami je bilo tudi v lanskem letu spodbujano s pomočjo t. i. kulturnega sklada, kjer so posamezna diplomatsko-konzularna predstavništva lahko kandidirala za sredstva, ki sta jih skupaj prispevali ministrstvi za kulturo in zunanje zadeve RS. Cilj takega načina sofinanciranja kulturnih projektov ni samo pomagati pri organizaciji in izvedbi predvsem manjših kulturnih projektov ter sistemsko urediti njihov način financiranja, ampak tudi spodbuditi medkulturni dialog in medkulturno sodelovanje s predstavitvijo odličnosti slovenskih dosežkov v kulturi.

**Svet ministrov za kulturo Jugovzhodne Evrope - CoMoCoSEE**

Ministrstvo za kulturo sodeluje v tem regionalnem političnem okviru na področju kulture in kulturne dediščine, v katerem sta združeni dve uspešno delujoči platformi na področju kulturne dediščine - CoMoCoSEE in ministrska konferenca na področju kulturne dediščine v jugovzhodni Evropi pod okriljem UNESCO - pod imenom *Council of Ministers of Culture of South-East Europe – Enhancing Culture for Sustainable Development*. Z državami Jugovzhodne Evrope in v sodelovanju z relevantnimi mednarodnimi organizacijami izvaja ključne aktivnosti v skladu s strategijo regionalnega sodelovanja na področju kulture. Zadnje ministrsko zasedanje z naslovom *Krepitev kulture za trajnostni razvoj* je potekalo v Sofiji maja, udeležil se ga je tudi slovenski minister za kulturo mag. Zoran Poznič. Na ministrskem zasedanju je bila sprejeta skupna izjava, ki gradi na dosedanjih načelih tega regionalnega telesa, posebej na ohridski regionalni strategiji o kulturnem sodelovanju v jugovzhodni Evropi iz 2014. Države so se s tokratno izjavo znova zavezale h krepitvi regionalnega in bilateralnega sodelovanja na področjih kulture, ustvarjalnosti in kulturne dediščine kot gonil dialoga, dobrososedskega sodelovanja in socialne kohezije ter integracije v regiji.

**Regionalni center za ohranjanje nesnovne kulturne dediščine v Jugovzhodni Evropi**

Ministrstvo za kulturo je, v sodelovanju s Slovenskim etnografskim muzejem (SEM) – koordinatorjem varstva nesnovne kulturne dediščine, aktivno sodelovalo pri delu Regionalnega centra za ohranjanje nesnovne kulturne dediščine v Jugovzhodni Evropi pod okriljem UNESCO (kot center II kategorije UNESCO) s sedežem v Sofiji v Bolgariji. V kontekstu razvoja področja varovanja nesnovne kulturne dediščine v RS je sodelovanje v Regionalnem centru zelo relevantno, saj odpira nove pomembne možnosti neposrednega regionalnega povezovanja, izmenjave strokovnih standardov in skupnih dejavnosti na področju ohranjanja nesnovne dediščine z državami v regiji.

Po pooblastilu Ministrstva za kulturo sta se dr. Nena Židov in mag. Anja Jerin udeležili generalne skupščine, ki so se je udeležili predstavniki držav članic, predstavniki UNESCO in bolgarskih oblasti. Glede na spremembo statuta, ki na novo določa članstvo dveh nevladnih organizacij in dveh univerz v Izvršnem odboru, sta na podlagi razpisa postala člana organizacija EAFF (European Association of Folklore Festivals) in Državna univerza za knjižnične študije in informacijske tehnologije v Sofiji (SULSIT). RS je aktivno sodelovala na področju nesnovne kulturne dediščine, v sodelovanju s Centrom (sodelovanje pri razstavi o suhozidni gradnji, pisanje prispevkov za objavo v reviji Living Heritage, ki ga izdaja Center, izpolnjevanje ankete o vključenosti nevladnih organizacij v varovanje nesnovne kulturne dediščine). Z razstavo Nesnovna kulturna dediščina Slovenije v luči Unescove Konvencije je SEM gostoval v Inštitutu in muzeju Bitola v Severni Makedoniji, ki je tudi članica Centra.

Predstavnici SEM sta se udeležili 13. letnega srečanja strokovnjakov za nesnovno kulturno dediščino jugovzhodne Evrope, ki je junija potekalo v Cremoni, Italija. Pri organizaciji srečanja pod pokroviteljstvom UNESCO pisarne iz Benetk je sodeloval Regionalni center iz Sofije.

V pripravi je multinacionalna nominacija za UNESCO Reprezentativni seznam nesnovne kulturne dediščine človeštva z delovnim naslovom Tradicije reje lipicancev, ki jo koordinira Ministrstvo za kulturo v imenu RS in v kateri sodeluje osem držav (Avstrija, Bosna in Hercegovina, Hrvaška, Italija, Madžarska, Romunija, Slovaška, RS). RS tudi sodeluje v skupini držav, ki so na omenjeni seznam vpisale veščine suhozidne gradnje, tehnike in znanja pod vodstvom Grčije, in ki se aktivno povezujejo pri osveščanju in promociji vloge tega elementa nesnovne kulturne dediščine, prenosu znanj, raziskovanju in prispevku k trajnostnemu razvoju.

## Krepitev in povezovanje slovenske manjšine

V skladu s svojimi pristojnostmi Urad Vlade RS za Slovence v zamejstvu in po svetu (USZS) skrbi tudi za Slovenke in Slovence v državah Zahodnega Balkana.

Najštevilčnejša je skupnost v Srbiji (okoli 8.000 slovenskih državljanov - ocena skupno okoli 10.000 državljanov in oseb slovenskega porekla), sledi Bosna in Hercegovina (okoli 3.000 slovenskih državljanov - ocena skupno okoli 5.000 državljanov in oseb slovenskega porekla), manjši skupnosti pa sta še v Severni Makedoniji (okoli 1.300 slovenskih državljanov - ocena skupno do okoli 1.500 slovenskih državljanov in oseb slovenskega porekla) in Črni Gori (okoli 600 slovenskih državljanov - ocena do okoli 800 državljanov in oseb slovenskega porekla).

USZS je v letu 2019 v skladu s svojimi pristojnostmi podpiral delovanje slovenskih ustanov in društev na teh prostorih s sredstvi, razdeljenimi preko javnega razpisa. Sredstva so bila na približno isti ravni kot v letu 2018, tudi tokrat s poudarkom na dejavnostih za krepitev učenja slovenskega jezika in delo z mladimi.

Poučevanje slovenskega jezika usklajuje in izvaja Ministrstvo za izobraževanje, znanost in šport preko napotenih in honorarnih učiteljev in učiteljic, v sodelovanju z lokalnimi društvi (prostori, organizacija, članstvo, logistika), veliko vlogo v tem kontekstu pa imajo tudi lektorati slovenskega jezika na univerzah. V tej luči poteka uspešno delovanje lektoratov v Beogradu, Novem Sadu, Sarajevu in Skopju, ki se jim je z konec leta 2018 pridružil še lektorat v Banja Luki.

Na območju Zahodnega Balkana se je ohranjal trend krepitve organiziranih – društvenih oblik ohranjanja slovenske identitete in interesa za slovenski jezik, slovensko državljanstvo, študij v Sloveniji, izmenjave v obliki medsebojnih obiskov šol, društev, kulturnih skupin idr., čedalje večjo težo pa igra tudi sodelovanje pri organizaciji festivalov slovenskega filma in sorodnih projektih. Tako je bilo oktobra v Smederevu ustanovljeno novo slovensko društvo Martin Krpan. Ob tem velja opozoriti tudi na zmanjševanje aktivnega članstva, utrujenost oziroma zmanjševanje dejavnosti v nekaterih od društev, tako v Srbiji kot v Bosni in Hercegovini.

Minister Peter J. Česnik je med 5. in 7. 9. 2019 obiskal slovensko skupnost v Bosni in Hercegovini. V Sarajevu je obiskal slovensko društvo Ivan Cankar, srečal pa se je tudi z ministrico za človekove pravice in begunce Semiho Borovac. V Zenici se je udeležil letnega srečanja vseh slovenskih društev v tej državi, gostovanje pa je zaključil v Banja Luki, kjer si je ogledal nove, sveže obnovljene prostore slovenskega društva – obnovo je izdatno financiral tudi USZS.

Državna sekretarka Olga Belec se je 14. oziroma 15. 10. 2019 udeležila odprtja razstave o krošnjarjih v Beogradu, kjer je obiskala tudi sedež slovenskega društva Sava in se sestala s člani Nacionalnega sveta slovenske manjšine v Srbiji. Obiskala je tudi slovensko društvo Kredarica v Novem Sadu.

V novembru se je državna sekretarka Olga Belec udeležila tudi slovesnosti ob 25-letnici slovenskega društva France Prešeren v Skopju, Severna Makedonija.

## Krepitev sodelovanja na področju statistike

Statistični urad RS (SURS) že vrsto let dobro sodeluje s statističnimi uradi držav Zahodnega Balkana ter je zelo aktiven tudi pri prenosu znanja in dobrih praks.

V okviru programov predpristopne pomoči EU s področja statistike je izvedel 11 študijskih obiskov in 5 misij s področja poslovnih statistik, statistike okolja, statistike zunanje trgovine, statistike informacijske družbe, statistike cen in upravljanja kakovosti na področju statistike za predstavnike statističnih uradov Črne gore, Severne Makedonije, Srbije, Kosova in Albanije. SURS je organiziral tudi petmesečno usposabljanje dveh predstavnikov Statističnega urada BiH na področju popisa prebivalstva. V okviru programa bilateralne tehnične pomoči Slovenije Črni gori pa je SURS izvedel 3 projekte s področja statistike dela.

# III. Delovanje koordinatorja in Koordinacijskega odbora za Zahodni Balkan

Koordinacijski odbor je nadaljeval z delovanjem kot neformalno telo za izmenjavo stališč in oblikovanje pobud glede delovanja na Zahodnem Balkanu. V odboru so sodelovali predstavniki ministrstev in vladnih služb. Koordinacijski odbor je pripravil tudi akcijski načrt dejavnosti in pobud RS do Zahodnega Balkana.

V vsebinskem smislu je koordinacijski odbor usklajeval prizadevanja nosilcev različnih dejavnosti, ki jih opravlja RS na Zahodnem Balkanu. Poglavitni namen delovanja je bil zavarovanje vitalnih interesov RS v regiji, krepitev sodelovanja z državami regije ter poglobitev regionalnega sodelovanja med državami regije in RS ter ostalimi članicami EU. Poglavitni cilj je bil ustvarjanje medsebojnega tvornega sodelovanja in vzajemne pomoči ter krepitve, ne le evropske perspektive vseh držav regije, temveč tudi njihove pripravljenosti za prevzemanje obveznosti, ki jih nalaga pridružitveni proces.

Ministrstvo za zunanje zadeve je v sodelovanju z diplomatskimi predstavništvi in konzulati RS koordiniralo dejavnosti RS na Zahodnem Balkanu. S pripravo Akcijskega načrta za delovanje RS na Zahodnem Balkanu za tekoče leto je pripomoglo k boljši medsebojni obveščenosti ministrstev, vladnih služb, predstavnikov gospodarstva in gospodarskih združenj, nevladnih organizacij in predstavnikov kulture in drugih akterjev. Diplomatska predstavništva in konzulati v regiji so opravljali povezovalno vlogo med akterji na posameznih področjih.

## 1. Akcijski načrt za delovanje RS do Zahodnega Balkana

Koordinacijski odbor je na podlagi prispevkov ministrstev in organov v sestavi pripravil in objavil Akcijski načrt za delovanje RS do Zahodnega Balkana. Akcijski načrt predstavlja celovit pregled delovanja v regiji in posameznih državah Zahodnega Balkana. Podrobno prikazuje delovanje v regionalnih organizacijah in povezavah ter v bilateralnih odnosih s posameznimi državami in opozarja na prioritetna področja in dejavnosti. Akcijski načrt je strukturiran na način, da omogoča pregled nad uresničevanjem Smernic za delovanje RS do Zahodnega Balkana. Vzpostavlja povezavo med posameznimi cilji, ki jih smernice vzpostavljajo po konkretnih področjih, načrtovanimi dejavnostmi in njihovimi nosilci.

Ugotavljamo pozitivne učinke priprave in koordinacije akcijskega načrta na usklajenost med dejavnostmi različnih akterjev v razmerju do posamezne države, med celoto dejavnosti, v razmerju med državami in med posameznimi regionalnimi pobudami, kar vodi k dvigu kakovosti izvajanja sodelovanja z regijo na višjo raven. Ravno tako tovrstno usklajeno delovanje pozitivno vpliva na varovanje interesov RS ter krepi našo vidnost v regiji. Pri tem je bistven vidik tudi vidnost in odmevnost naših pobud v okviru Evropske unije, kjer je delovanje RS na področju širitve in Zahodnega Balkana prepoznavno.

V letu 2019 je koordinacijski odbor pričel tudi s pripravo Akcijskega načrta za delovanje RS na Zahodnem Balkanu za leto 2020.

## 2. Zasedanja Koordinacijskega odbora za Zahodni Balkan

Ministrstvo za zunanje zadeve je sklicalo dva sestanka Koordinacijskega odbora za Zahodni Balkan: 10. 6. in 27. 11. 2019.

Na junijskem zasedanju Koordinacijskega odbora za Zahodni Balkan so bile obravnavane aktualne razmere v regiji in širitveni proces. Ključna tema sestanka je bilo predsedovanje RS Svetu EU 2021 ter določanje potencialnih prioritetnih področij RS na področju Zahodnega Balkana. Kot potencialna prioritetna področja slovenskega predsedovanja Svetu EU na področju Zahodnega Balkana so bila izpostavljena: umetna inteligenca, mladi, vladavina prava, varnost, infrastruktura in okolje.

Tudi na novembrskem zasedanju je bilo predstavljeno aktualno stanje v širitvenem procesu EU in razmere v regiji ter stanje na področju nasledstva. Ponovno je bilo izpostavljeno področje predsedovanja RS Svetu EU, pri čemer so kot prednostna področja identificirani: trajnostni razvoj (vključuje tudi varnost), digitalizacija in umetna inteligenca ter prihodnost mladih. Po sestanku je bil s strani nacionalnega koordinatorja za Zahodni Balkan pripravljen dokument na temo predsedovanja RS Svetu EU, ki bo predstavljal podlago za sprejem odločitve glede morebitnega vrha EU-ZB v RS.

Na obeh zasedanji so vsi v Koordinacijskem odboru za Zahodni Balkan sodelujoči resorji poročali o delovanju na Zahodnem Balkanu po posameznih področjih.

## 3. Pregled ključnih aktivnosti koordinatorja za Zahodni Balkan

Nacionalni koordinator za Zahodni Balkan (v nadaljevanju KoZB) je v letu 2019 nadaljeval z implementacijo glavnih vsebinskih smernic in prioritetnih projektov, ki so bili potrjeni s strani Koordinacijskega odbora RS za Zahodni Balkan.

Tozadevno se je na področju sektorske povezljivosti med EU in regijo osredotočil na promocijo in aktivno implementacijo treh strateških ciljev RS na področju Zahodnega Balkana: trajnostni razvoj, digitalizacija in umetna inteligenca in pozitivna agenda za mlade. V sklopu svojih aktivnosti je aktivno sodeloval pri pripravi stališč in strateških usmeritev RS na zasedanjih Berlinskega procesa, kot platforme, ki je v tem trenutku ključni mehanizem za revitalizacijo in poglobitev odnosov med EU in regijo, tudi oziroma predvsem na gospodarskem področju.

Na področju varnostno političnega sodelovanja med EU in Zahodnim Balkanom je KoZB nadaljeval z intenzivnim zasledovanjem slovenskih strateških in vitalnih interesov v regiji, predvsem v kontekstu bolj učinkovitega in hitrega širitvenega procesa ter zagotavljanja varnega in demokratičnega okolja, ki temelji na vladavini prava in človekovih pravicah.

Obenem je KoZB na povabilo organizatorjev sodeloval na številnih okroglih mizah in konferencah, tako doma kot v tujini, in tudi javno promoviral vsebinske cilje in ključne interese RS v regiji.